PM kena ‘troll’ dengan ‘Makcik Goreng Pisang’ isu minyak masak

Satu klip video TikTok yang tular di media sosial bertujuan ‘memancing’ Datuk Seri Ismail Sabri Yaakob berkaitan minyak masak paket bersubsidi dikatakan menerbitkan petikan video untuk memutarbelitkan kenyataan Perdana Menteri (PM).

‘Makcik Goreng Pisang’ yang menyiarkan sebahagian petikan video kenyataan Ismail Sabri disebarkan menerusi akaun media TikTok milik seorang pemimpin politik yang telah dikenal pasti oleh Suruhanjaya Komunikasi dan Multimedia (MCMC).

Menteri Komunikasi dan Multimedia Tan Sri Annuar Musa berkata pihaknya telah meminta MCMC mengambil tindakan susulan mengikut saluran dan peraturan biasa.

“… saya percaya ahli Parlimen semuanya mengikuti dengan baik (jawapan PM semalam) dan ahli Parlimen semua tentunya gembira dengan penjelasan yang jelas diberikan oleh PM… ini (TikTok) dibuat oleh mereka yang bukan ahli Dewan Rakyat,” katanya pada sidang media di Bangunan Parlimen, hari ini.

Semalam di Dewan Rakyat, ketika menjawab soalan Ketua Pembangkang Datuk Seri Anwar Ibrahim berhubung tindakan kerajaan dalam menangani ketirisan subsidi yang turut dinikmati warga asing dan golongan kaya, Ismail Sabri berkata minyak masak paket adalah untuk kegunaan domestik tetapi terdapat peniaga termasuk peniaga kecil yang turut menggunakannya.

Menurut Bernama, Annuar berkata sebahagian petikan video yang disebarkan individu tersebut adalah bertentangan dengan jawapan yang diberikan oleh Perdana Menteri semalam.

Katanya penyebaran petikan video itu adalah menyalahi peraturan dan undang-undang iaitu cuba menyebarkan berita dalam bentuk separa benar dan mengelirukan kerana diambil sedutan yang membawa makna yang berlainan daripada maksud sebenar.

“Kita faham, itu barangkali bagi tujuan politik untuk menanam kebencian dan untuk menghakis keyakinan rakyat seolah-olah Perdana Menteri tidak prihatin atau pun mengambil sikap anti (kepada) penjaja-penjaja kecil, sebaliknya penekanan Perdana Menteri adalah sebaliknya.

“…saya berharap amalan yang seperti ini tidak diteruskan kerana ia adalah secara sengaja memesongkan fakta dan perbuatan untuk kita menyebarluaskan berita yang tidak benar itu adalah satu kesalahan,” katanya menambah tindakan susulan perlu diambil kepada mana-mana pihak yang melakukan kesalahan.

Selain itu, Annuar berkata kerajaan akan memberi keutamaan mengambil tindakan yang tegas kepada kesalahan berskala besar bagi minyak masak bersubsidi seperti penyeludupan dan penyalahgunaan yang lain.

Beliau yang juga Pengerusi Pasukan Khas Jihad Menangani Inflasi berkata kerajaan akan memastikan penyalahgunaan minyak masak bersubsidi secara meluas oleh penyeludup dan syarikat-syarikat besar dapat dibendung dengan kerjasama penguat kuasa Kementerian Perdagangan Dalam Negeri dan Hal Ehwal Pengguna (KPDNHEP), Polis Diraja Malaysia (PDRM) dan Angkatan Tentera Malaysia (ATM).

“Jawapan Perdana Menteri (semalam) jelas dengan menyatakan kerajaan perlu mengambil pendekatan yang memberikan perhatian kepada tindakan yang tidak menyusahkan kelompok peniaga-peniaga kecil,” katanya.


PN mula susun pembahagian kerusi, bersiap hadapi PRU15

Perikatan Nasional (PN) sudah mencapai kata sepakat bagi menyelesaikan pembahagian kerusi yang akan ditandingi pada Pilihan Raya Umum Ke-15 (PRU15), kata Pengerusi PN, Tan Sri Muhyiddin Yassin.

Beliau berkata kesepakatan itu dicapai pada mesyuarat Majlis Tertinggi PN hari ini yang dihadiri semua parti komponen membabitkan Bersatu, PAS, parti Solidariti Tanah Airku Rakyat Sabah (STAR Sabah), Parti Progresif Sabah (SAPP), dan Gerakan.

“Majlis Tertinggi juga telah membincangkan mengenai persiapan pilihan raya umum yang akan datang.

“Parti-parti komponen Perikatan Nasional telah mencapai kata sepakat untuk menyelesaikan pembahagian kerusi-kerusi yang akan ditandingi di peringkat Parlimen dan Dewan Undangan Negeri-Negeri dengan segera,” katanya dalam kenyataan hari ini.

Muhyiddin berkata susulan pelaksanaan Undi-18, PN juga membincangkan pendekatan dan program yang akan dilaksanakan bagi menyantuni golongan muda dan bersiap sedia dengan penambahan pengundi-pengundi muda dan baharu ini.

Menurutnya PN sentiasa menghormati dan komited mendukung hak generasi muda untuk mengambil bahagian dalam proses pilihan raya dan amalan demokrasi di negara ini.

Bekas Perdana Menteri juga berkata mesyuarat itu juga mencapai ketetapan menyokong Memorandum Persefahaman (MoU) Transformasi dan Kestabilan Politik yang dimeterai antara Kerajaan Persekutuan dan Pakatan Harapan pada 13 September 2021.

PN, katanya, akan memainkan peranan untuk menyampaikan pandangan dan pendirian parti itu dari semasa ke semasa mengenai MoU itu.

“Mesyuarat juga membuat keputusan untuk saya sebagai Pengerusi Perikatan Nasional bagi menyampaikan pendirian yang telah diambil oleh PN berkenaan jawatan Timbalan Speaker Dewan Rakyat,” katanya.

Pada masa sama Muhyiddin berkata majlis pelancaran rasmi PN peringkat kebangsaan akan diadakan pada November 2021 dengan PN Selangor menjadi tuan rumah.

Selain itu, beliau turut mengumumkan Haji Saiful Adli Mohd Arshad dilantik sebagai Setiausaha Eksekutif PN berkuat kuasa 1 Oktober 2021.

Menurutnya, beberapa isu lain termasuk pentadbiran kerajaan, perancangan Majlis Pemulihan Negara, pengurusan pandemik Covid-19,
situasi ekonomi, Rancangan Malaysia Ke-12 dan isu-isu yang berbangkit berkaitan politik semasa, turut dibincangkan.


Saya pula dipecat oleh ‘UMNO Zahid Sdn Bhd’, kata Tun Faisal

Bekas Timbalan Ketua UMNO Bahagian Putrajaya Datuk Tun Faisal Ismail Aziz menjelaskan beliau tidak menentang UMNO sebaliknya terhadap pemimpin parti, khususnya Datuk Seri Ahmad Zahid Hamidi yang menjadi punca perpecahan di dalam parti keramat Melayu itu.

Sehubungan itu, beliau yang menerima surat pemecatannya yang ditandatangani Setiausaha Agung UMNO Datuk Seri Ahmad Maslan hari ini, menegaskan tidak akan merayu lagi, lebih-lebih lagi apabila terbukti Majlis Tertinggi (MT) dan Zahid, tidak terbuka menerima kritikan.

Menurutnya ketika beliau bercakap perkara benar sebelum ini berhubung pengkhianatan Zahid terhadap dasar parti, beliau tetap dihukum kononnya kerana memfitnah.

“Jika dulu, selepas digantung selama enam tahun, saya bertindak membuat rayuan. Bukan atas sebab saya bersalah, tapi atas sebab proses menjatuhkan hukuman yang meragukan dan bermasalah di mana tribunal Lembaga Disiplin gagal membuktikan saya bersalah kerana saya tidak memfitnah Zahid.

“(Sebaliknya) surat sokongan (daripada Zahid) kepada (Datuk Seri) Anwar Ibrahim menjadi Perdana Menteri (PM) adalah benar. Selain itu, proses membuat aduan oleh Ketua UMNO Bahagian Putrajaya (Datuk Seri Tengku Adnan Tengku Mansor) yang dibuat secara ‘mala fide’ dan disebabkan dia mempunyai kepentingan.

“Cara pengesahan keputusan Lembaga Disiplin yang tidak telus, terdedah kepada manipulasi dan penyalah gunaan kuasa. Ketika itu saya berpandangan mungkin cara MT dan Lembaga Disiplin membuat keputusan masih boleh diperbetulkan.

“Rupanya saya silap kerana cara Lembaga Disiplin, Mesyuarat JK Pengurusan dan MT menjatuhkan hukuman disiplin terhadap ahli memang bermasalah, boleh dimanipulasikan dan nampaknya tidak akan berubah jika tujuannya bukan untuk memberikan keadilan tetapi untuk melindungi kezaliman,” katanya dalam kenyataan hari ini (31 Januari 2023).

Tun Faisal juga berkata sekiranya MT dan Lembaga Disiplin benar-benar berfungsi maka orang pertama yang patut dipecat adalah Zahid kerana dia telah mengkhianati dasar parti dan keputusan Perhimpunan Agung UMNO sejak Oktober 2020 lagi, diikuti dengan 13 lagi pemimpin UMNO yang turut menandatangani akuan bersumpah (SD) menyokong Anwar menjadi PM.

“Penentangan saya adalah terhadap individu dan bukan terhadap UMNO. Bagi saya UMNO dan BN (Barisan Nasional) itu tiada masalah dan jelas prinsip perjuangannya.

“Yang bermasalah itu adalah pemimpinnya, seperti Zahid yang telah menjadi punca perpecahan di dalam UMNO sebaik dia mengkhianati dasar parti dan keputusan PAU 2019 apabila dia menandatangani SD dan surat menyokong Anwar menjadi PM.

“Itu merupakan punca perpecahan di dalam UMNO sejak 2020. Saya tidak dapat menyokong Zahid disebabkan pengkhianatan ini dan penentangan saya terhadap Zahid bermula daripada terbongkarnya pengkhianatan tersebut.

“Saya juga tidak dapat menerima pendekatan Zahid dalam memimpin UMNO dan BN untuk menghadapi PRU-15 dan bagi saya, dia sendiri adalah salah satu punca utama yang mengakibatkan pengundi dan rakyat menolak UMNO dan BN dalam PRU-15,” tambahnya lagi.

Tun Faisal berkata setelah kekalahan teruk UMNO dan BN dalam PRU-15, Zahid membawa pula parti itu mengkhianati pengundi-pengundi UMNO dengan bertindak menyokong Anwar menjadi PM dan bekerjasama dengan parti yang mempunyai ideologi yang bertentangan dengan UMNO.

Malah, katanya tidak cukup dengan itu, tindakan ‘pembersihan UMNO daripada pemimpin-pemimpin yang menolak Zahid dan usaha menghalang pertandingan jawatan Presiden akan mengakibatkan UMNO semakin dijauhi penyokong dan ahli.

“Pandangan saya, selagi Zahid menjadi Presiden, UMNO ini adalah ‘beyond repair’. Sejak dulu hingga hari ini, saya konsisten dengan perjuangan demi Islam dan ummah. Saya terlibat dalam politik bukan untuk menjadi pentaksub kepada individu.

“UMNO mungkin wadah yang paling sesuai dengan perjuangan dan jiwa saya selama ini, namun di bawah Zahid dan mereka yang membodeknya di dalam MT, di bawah kerajaan Pakatan Harapan yang dipimpin bekas banduan dan penjenayah liwat, bekerjasama pula dengan parti-parti yang di dalamnya terdapat ramai golongan sekular dan liberal, saya rasa perjuangan ini sukar hendak dibawa dan dilaksanakan.

“Saya yakin ramai ahli UMNO dan penyokong UMNO juga mempunyai pandangan yang sama. Bersama pemimpin yang lain, atas kapasiti saya, saya telah berusaha sedaya upaya untuk menyelamatkan UMNO dari dirosakkan dan menggali kuburnya sendiri,” katanya.


Hakim tolak cubaan Zahid tangguh prosiding bela diri kes YAB

Mahkamah Tinggi hari ini memutuskan bahawa perbicaraan bela diri Presiden UMNO Datuk Seri Ahmad Zahid Hamidi berhubung kes Yayasan Akalbudi (YAB) mesti diteruskan seperti yang dijadualkan untuk mengekalkan beberapa tarikh perbicaraan yang penting.

Keputusan Hakim Datuk Collin Lawrence Sequerah itu sekali gus menolak percubaan Ahli Parlimen Bagan Datuk itu untuk menangguhkan prosiding sementara menunggu rayuannya mendapatkan keterangan 11 saksi didengar di Mahkamah Rayuan.

Hari ini (28 Jun 2022) adalah hari kelapan Zahid memberi keterangan di kandang saksi, setelah Mahkamah Tinggi memerintahkannya membela diri terhadap 47 tuduhan rasuah, pecah amanah dan pengubahan wang haram, dana YAB.

Pada akhir keterangan Zahid petang tadi, peguam bela utamanya Hisyam Teh Poh Teik meminta perbicaraan bela diri itu ditangguhkan sementara sehingga Mahkamah Tinggi mendengar permohonan penangguhan berkaitan kes ini pada 7 Julai atau Khamis depan.

Perbicaraan kes Zahid telah pun dijadualkan berlangsung dari Isnin hingga Khamis minggu ini dan Isnin hingga Khamis minggu depan.

Pada 18 Februari lalu, Zahid memohon mendapatkan kenyataan yang direkodkan penyiasat Suruhanjaya Pencegahan Rasuah Malaysia (SPRM) daripada 18 saksi, bagi menyediakan pembelaan dirinya.

Mahkamah Tinggi pada 9 Mei menolak permohonan itu dan beliau pada 10 Mei merayu kepada Mahkamah Rayuan untuk mendapatkan kenyataan hanya 11 saksi. Rayuannya masih belum didengari.

Pada 23 Jun lalu, peguam Zahid memohon Mahkamah Tinggi menangguhkan perbicaraan bela diri itu sehingga Mahkamah Rayuan memutuskan rayuan memohon kenyataan saksi. Bagaimanapun, Mahkamah Tinggi semalam menetapkan 7 Julai sebagai tarikh pendengaran permohonan penangguhan itu.

Sebagai saksi pembelaan di mahkamah, Zahid perlu melalui tiga peringkat keterangan iaitu pemeriksaan utama peguam bela, pemeriksaan balas pendakwaan dan pemeriksaan semula peguam bela.

Pemeriksaan utama adalah di mana Zahid menjawab soalan peguamnya sendiri untuk menjelaskan keterangannya, manakala peringkat pemeriksaan balas ialah apabila pihak pendakwaan akan menyoalnya, dan peringkat pemeriksaan semula adalah apabila peguam Zahid akan bertanya soalan untuk membolehkannya menjelaskan keterangannya.

Hisyam meminta perbicaraan ditangguhkan buat sementara waktu memandangkan pemeriksaan utamanya selesai petang tadi, tetapi tidak meminta pihak pendakwaan menyoal balas anak guamnya, sehingga Mahkamah Tinggi mendengar permohonan penangguhan perbicaraan pada 7 Julai sementara menunggu keputusan Mahkamah Rayuan.

Hisyam menjelaskan bahawa permohonan penangguhan yang akan didengar pada 7 Julai ini dibuat dengan afidavit meminta Zahid tidak disoal balas sehingga keputusan Mahkamah Rayuan, kerana terdapat keperluan untuk tertuduh memberikan pembelaan lengkap dengan dibekalkan pernyataan saksi-saksi yang lain sebelum ini kepada penyiasat.

Hisyam memohon penangguhan kes itu didengar seawal esok berbanding 7 Julai.

Tetapi Ketua Pendakwa Raya Datuk Raja Rozela Raja Toran berkata pihak pendakwaan tidak bersedia untuk mengemukakan hujahnya esok, berikutan notis singkat yang diberikan peguam Zahid.

“Pertama sekali, kami diserang hendap dengan notis usul yang dihantar melalui e-mel pada Sabtu. Dan nombor dua, kami perlu memfailkan afidavit kami sebagai balasan, itu diberikan, kami tidak boleh melakukannya tanpanya.

“Dan nombor tiga, jika kami tidak dibenarkan, atau jika Yang Arif akan membenarkan esok supaya kami tidak meneruskan pemeriksaan balas, maka apa lagi yang perlu kami lakukan?

“Apa yang berlaku kepada perbicaraan ini? Apa yang berlaku pada tarikh yang telah kita tetapkan? Jadi, saya membantah permohonan penangguhan, sama ada penangguhan pemeriksaan balas atau penangguhan keseluruhan prosiding,” katanya.

Hisyam berkata permohonan penangguhan dan rayuan itu akan menjadi tidak sah atau tiada nilai atau tiada tujuan lagi, jika pihak pendakwaan dibenarkan untuk menyoal balas Zahid sebelum keputusan Mahkamah Rayuan.

Hakim bagaimanapun menyatakan bahawa tidak akan ada prejudis kepada Zahid jika Mahkamah Rayuan memutuskan untuk membenarkan keterangan saksi lain kerana Zahid boleh dipanggil semula untuk memberi keterangan.

Hakim Sequerah juga menyatakan bahawa ini adalah kali pertama beliau mendengar bahawa beliau perlu mengosongkan semua tarikh perbicaraan yang dijadualkan sebelum ini mulai esok hingga Rabu depan dan menunggu perbicaraan pada 7 Julai (Khamis depan), sambil menegaskan bahawa beliau tidak mahu perbicaraan terhalang.

Hisyam memohon maaf tentang perkara itu dan menjelaskan bahawa permohonan penangguhan yang akan didengar pada 7 Julai adalah sebahagian daripada proses perbicaraan yang adil, menawarkan perbicaraan dibawa ke hadapan dengan mengemukakan hujahnya esok dan membenarkan pihak pendakwaan mengemukakan hujahnya sebagai jawapan pada hari lain.

Beliau menjelaskan Zahid bagaimanapun akan disoal balas ketika dia masih belum lagi dapat membuat pembelaan penuh.

Hisyam berkata beliau yakin pernyataan saksi-saksi lain akan menyokong keterangan Zahid, dan ia akan membolehkan presiden UMNO itu memberitahu mahkamah bahawa keterangannya disokong oleh saksi-saksi tersebut.

Raja Rozela pula menyifatkan permintaan peguam Zahid sebagai permohonan saat akhir yang boleh difailkan lebih awal selepas keputusan Mahkamah Tinggi pada 9 Mei lalu.

“Mereka meminta keadilan dan mengenakan kami, kami dibuli, saya tidak menghargainya. Mereka menyerang hendap, mereka sepatutnya memfailkan notis ini tatkala Yang Arif membuat keputusan… Ini adalah percubaan terakhir, saat akhir.”

Ditanya oleh hakim bagaimana pemeriksaan balas akan menjejaskan usaha Zahid untuk mendapatkan keterangan saksi lain, Raja Rozela menjawab sebenarnya tidak kira sama ada Zahid boleh mendapatkan kenyataan ini sebelum dia diperiksa balas atau selepas pemeriksaan balas bermula.

Hakim juga berkata: “Saya tidak bersedia untuk menunggu, secara jujur… mungkin teruskan dengan pemeriksaan balas.”

Raja Rozela berhujah bahawa permohonan penangguhan Zahid sebenarnya tidak “mendesak” dan menunjukkan bahawa pihak pendakwaan sedang “tergesa-gesa” untuk menyediakan afidavit jawapan dan hujah sambil menyoal balasnya.

Hakim kemudian memutuskan untuk mendengar permohonan penangguhan itu pada 4 Julai (Isnin depan), tetapi turut menegaskan perbicaraan mesti diteruskan dengan Zahid disoal balas.

“Jadi, saya menetapkan permohonan untuk perbicaraan pada 4 (Julai) dan bukannya 7 (Julai), tetapi saya fikir sementara itu pemeriksaan balas diteruskan,” kata hakim.

Pihak pendakwaan akan meneruskan pemeriksaan balas terhadap Zahid esok, seperti yang diputuskan oleh Mahkamah Tinggi hari ini.

Zahid berdepan 12 pertuduhan pecah amanah, dengan didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Presiden UMNO itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


TH nasihat pelanggan had jumlah pindahan harian elak scammer

Lembaga Tabung Haji (TH) menyarankan pendepositnya mengehadkan jumlah pindahan harian menerusi perbankan Internet bank rakan strategik TH sebagai langkah keselamatan daripada penipuan dalam talian.

TH dalam kenyataan pada Selasa (31 Ogos 2022) berkata pendeposit juga perlu sentiasa memastikan maklumat peribadi dan akses kata laluan platform perbankan Internet tidak dikongsi dengan mana-mana pihak, selain membuat semakan penyata akaun secara berkala melalui aplikasi THiJARI.

Menurut TH, langkah keselamatan adalah penting supaya pendeposit tidak terjerat dengan perangkap pihak tidak bertanggungjawab atau ‘scammer’.

TH juga sedang mengambil langkah mengurangkan had pindahan harian menerusi perbankan Internet bank-bank rakan strategik bagi mengekang penipuan dalam talian dari menimpa pendeposit, kata kenyataan itu.

“Platform dalam talian TH iaitu THiJARI amat selamat kerana pengeluaran atau pindahan keluar dari TH adalah tidak dibenarkan sama sekali.

“Malah, THiJARI dilengkapi dengan pelbagai ciri-ciri keselamatan antaranya nama pengguna, kata laluan, TAC serta gambar keselamatan untuk memastikan aplikasi tersebut disambung ke laman web rasmi THiJARI.

“Peraturan pengeluaran atau pindahan wang juga tidak boleh dilaksanakan melalui panggilan telefon, manakala arahan pindahan telegrafik di kaunter hanya boleh dibuat dari akaun TH ke akaun bank milik sendiri sahaja,” menurut kenyataan itu.

Pada 7 April lalu, Bukit Aman mendedahkan sindiket penipuan Macau Scam telah berjaya membuat pengeluaran wang daripada akaun Tabung Haji yang dihubungkan dengan akaun bank konvensional milik mangsa.

Pengarah Jabatan Siasatan Jenayah Komersial Datuk Mohd Kamarudin Md Din berkata kemudahan fasiliti perbankan Internat oleh Tabung Haji bersama bank-bank komersial lain telah membolehkan perkara itu berlaku.

Setakat ini katanya polis menerima laporan 65 kes kehilangan wang dalam akaun Tabung Haji membabitkan nilai RM3.59 juta berlaku dalam kalangan mangsa sindiket penipuan Macau Scam, baru-baru ini.

Untuk mendapatkan sebarang nasihat atau maklumat lanjut, orang ramai boleh menghubungi CCID Scam Response Center di talian 03-26101559 atau 03-26101599.

TH berkata menerusi aplikasi THiJARI, satu sesi log masuk sahaja dibenarkan bagi setiap akses dan maklumat sulit akaun pendeposit juga tidak akan disimpan dalam telefon bimbit, selain sentiasa dikemas kini dan penambahbaikan kawalan keselamatan teknologi dilaksanakan secara berterusan.

Dalam pada itu, TH memandang serius penyalahgunaan media sosial dalam penyebaran berita palsu atau kandungan tidak jelas, sehingga menimbulkan suasana keresahan dan panik dalam kalangan orang ramai terhadap TH.

“TH tidak akan teragak-agak untuk mengambil tindakan yang sewajarnya berdasarkan undang-undang seperti diperuntukkan di bawah Akta Komunikasi dan Multimedia (AKM) 1998.

“TH komited untuk terus memberi peringatan dan nasihat berkaitan perkara ini kepada para pendeposit di platform-platform komunikasi rasmi TH. Untuk sebarang pertanyaan lanjut, boleh menghubungi Tabung Haji Contact Centre (THCC) di talian 03-6207 1919,” kata TH.


KDN haramkan ‘Gay is Okay! A Christian Perspective’ sejajar undang-undang

Jabatan Peguam Negara menegaskan pengharaman buku ‘Gay is Okay! A Christian Perspective‘ oleh Menteri Dalam Negeri tiga tahun lalu, dibuat sejajar peruntukan undang-undang dan sah, rasional serta melalui prosedur yang betul, lapor BH.

Peguam Kanan Persekutuan, Ahmad Hanir Hambaly dalam hujahnya berkata hakim mahkamah tinggi terkhilaf dalam penemuannya apabila membenarkan semakan kehakiman penerbit dan penulis buku terbabit yang mencabar perintah larangan oleh Menteri Dalam Negeri.

Katanya, Kementerian Dalam Negeri (KDN) dan kerajaan Malaysia sudah meneliti kandungan buku itu dan memetik sebahagian petikannya yang menunjukkan ia berkemungkinan bersifat prejudis kepada ketenteraman awam, kepentingan awam dan moral.

Beliau berkata, hakikatnya homoseksualiti dianggap tidak bermoral dan tidak diterima oleh masyarakat umum di negara ini.

“Maklum balas masyarakat setiap kali isu Lesbian, Gay, Biseksual dan Transgender (LGBT) timbul, mereka akan membantah dan menggesa kerajaan mengambil tindakan, malah bantahan dibuat sehingga mengadakan perhimpunan secara besar-besaran.

“Cara hidup homoseksual adalah dilarang semua agama termasuk Islam, Kristian, Buddha dan Hindu. Hakikat ini dicerminkan melalui penolakan terhadap homoseksualiti oleh masyarakat umum yang juga masyarakat berbilang agama di negara ini.

“Juga melalui pengiktirafan undang-undang iaitu undang-undang yang digubal antara lainnya berkaitan persetubuhan bertentangan dengan aturan fitrah dalam peruntukan Kanun Keseksaan,” katanya.

Ahmad Hanir berkata demikian dalam rayuan KDN dan kerajaan terhadap keputusan Mahkamah Tinggi pada 22 Februari tahun lalu yang membenarkan permohonan semakan kehakiman difailkan penulis buku terbabit, Ngeo Boon Lin dan penerbitnya, Chong Ton Sin.

Perintah larangan ke atas buku itu dikeluarkan Menteri Dalam Negeri pada 27 November 2020 mengikut Seksyen 7(1) Akta Mesin Cetak dan Penerbitan 1984 dengan alasan kandungannya yang mungkin memudaratkan ketenteraman, moral dan kepentingan awam.

Hakim Datuk Noorin Badaruddin dalam penghakimannya pada 22 Februari tahun lalu berkata mahkamah mendapati tiada bukti dan asas fakta undang-undang terhadap justifikasi menteri yang menjadi asas dalam perintah larangan itu.

Beliau berkata, mesti diingat bahawa kandungan buku berkenaan adalah berkaitan homoseksual daripada sudut perspektif agama Kristian.

Katanya, selepas membaca keseluruhan buku terbabit dan memahaminya dari sudut objektif, mahkamah berpendapat selain kompilasi artikel yang ditulis oleh pemohon kedua (Boon Lin) yang disiarkan dalam portal Malaysiakini sejak 2010 dan 2011, ia adalah daripada pandangan pengarang mengikut perspektif agama Kristian berhubung homoseksual.

Katanya, buku itu sepatutnya terhad kepada agama itu walaupun mungkin terdapat beberapa persepsi subjektif mengenai kandungan, penilaian dan nilainya.

Menurut hakim itu, selepas lebih tujuh tahun penerbitannya, responden (Menteri Dalam Negeri dan kerajaan Malaysia) gagal menunjukkan bukti bahawa benar-benar berlaku prejudis terhadap ketenteraman awam.

Panel tiga hakim Mahkamah Rayuan dipengerusikan Hakim Datuk Azizah Nawawi, Datuk M Gunalan dan Datuk Wong Kian Kheong menetapkan 25 Mei ini bagi pengurusan kes untuk menetapkan tarikh keputusan.


Kami bincang tanpa sentuh proklamasi secara khusus: Muhyiddin

Tan Sri Muhyiddin Yassin mengesahkan sudah bertemu dengan bekas perdana menteri, Tun Dr Mahathir Mohamad semalam, ia selepas beberapa tahun tidak bertemu sebelum ini.

Pengerusi Perikatan Nasional (PN) itu berkata pertemuan berlangsung dalam suasana mesra dan perbincangan antara kedua-dua bekas perdana menteri menyentuh isu masa depan orang Melayu tanpa menyentuh Proklamasi Orang Melayu secara khusus.

“Alhamdulilah, pertemuan empat mata ini telah berjalan dalam suasana yang mesra dan saling hormat-menghormati antara kami berdua.

“Kami telah berbincang panjang lebar tentang kedudukan dan masa depan orang Melayu tanpa menyentuh Proklamasi Orang Melayu secara khusus,” katanya dalam satu kenyataan hari ini.

Jelas Muhyiddin lagi, secara dasarnya pertemuan itu kedua-dua mencapai persetujuan untuk membantu satu sama lain bagi meningkatkan sokongan pengundi kepada gabungan itu pada Pilihan Raya Negeri (PRN) tak lama lagi.

“Pada dasarnya kami bersetuju untuk mengukuhkan perpaduan orang Melayu dan meningkatkan sokongan kepada Perikatan Nasional khususnya dalam menghadapi pilihan raya di enam buah negeri tidak lama lagi,” ujarnya.

Terdahulu, media melaporkan berhubung pertemuan antara kedua-dua pemimpin tersebut semalam.

Untuk rekod, Dr Mahathir tewas pada Pilihan Raya Umum Ke-15 (PRU-15) di kerusi Parlimen Langkawi yang dimenanginya sebelum ini, malah parti Pejuang yang dipimpinnya kalah semua kerusi yang ditandingi.

Selepas itu, Dr Mahathir membuat keputusan meninggalkan Pejuang yang kini sedang dipimpin anaknya, Datuk Seri Mukhriz Mahathir.


Kes rogol bekas ADUN DAP, pembelaan tutup kes selepas panggil 3 saksi

Pihak pembelaan dalam kes rogol melibatkan Ahli Dewan Undangan Negeri (ADUN) Tronoh Paul Yong Choo Kiong, hari ini menutup kes mereka selepas selesai memanggil kesemua tiga saksi.

Peguam Datuk Rajpal Singh yang mengetuai pasukan pembelaan, memaklumkan perkara tersebut kepada Hakim Mahkamah Tinggi Datuk Abdul Wahab Mohamed bahawa pihaknya menutup kes itu selepas saksi ketiga, bapa saudara kepada pembantu rumah Indonesia yang mendakwa menjadi mangsa rogol, selesai memberikan keterangan, lapor Bernama.

Hakim kemudian memerintahkan kedua-dua pihak mengemukakan hujahan bertulis sebelum atau pada 25 April, dan memfailkan jawapan balas pada 9 Mei selain menetapkan 17 Mei untuk kedua-dua pihak berhujah secara lisan.

Sebelum ini pada 16 Mac, pasukan pembelaan memanggil dua orang saksi termasuk Chooo Kiong dan isterinya, Too Choon Looi, 46.

Dalam prosiding hari ini, saksi terakhir iaitu bapa saudara kepada pembantu rumah warga Indonesia tersebut memberitahu mahkamah menggunakan jurubahasa, bahawa mangsa pernah menyebut ‘ada orang jahat’ dan ingin pulang ke negara asal.

Muhammad Rusdi, 51, dari Sumbawa, Indonesia berkata perkara itu dimaklumkan kepadanya dan juga ibu mangsa, hanya dikenali sebagai Tina, dalam satu pertemuan di Kedutaan Indonesia di Kuala Lumpur pada 19 Sept 2019 lalu.

“Masa jumpa, dia cuma cakap mahu pulang sambil menangis dan memeluk ibunya. Dia mahu pulang kerana ada orang jahat,” katanya sewaktu disoal Timbalan Pendakwa Raya Mohd Fitri Sadarudin.

Ditanya Mohd Fitri sama ada mangsa merujuk ‘orang jahat’ itu kepada majikannya, Muhamad tidak bersetuju.

Muhammad turut memaklumkan pada satu-satunya pertemuan antara mereka bertiga itu, mangsa cuba memberitahu satu rahsia namun tidak berbuat demikian, kerana diarah keluar dari hostel kedutaan.

Saksi itu juga tidak setuju dengan cadangan Mohd Fitri, bahawa rahsia itu merujuk kepada hasrat wanita tersebut yang mahu memberitahu dia telah dirogol oleh majikannya.

Muhammad selepas itu bersetuju dengan cadangan Mohd Fitri bahawa memandangkan laporan polis dibuat ibu mangsa selepas pertemuan tersebut, seharusnya dia yang hadir memberikan keterangan namun tidak dapat berbuat demikian kerana uzur (sakit) di Indonesia.

Ketika disoal balas oleh Rajpal Singh sama ada mangsa memaklumkan siapa ‘orang jahat’ yang dimaksudkan, Muhammad menjawab: “Tidak bilang (dimaklumkan). Saya tidak tahu siapa orang itu.”

Yong, 52, didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park antara 8.15 hingga 9.15 malam pada 7 Julai 2019, mengikut Seksyen 376 (1) Kanun Keseksaan yang membawa hukuman maksimum penjara 20 tahun dan boleh dikenakan sebatan, jika sabit kesalahan.

Mahkamah Tinggi sebelum ini, memerintahkan Yong membela diri selepas memutuskan bahawa pendakwaan berjaya membuktikan kes prima facie terhadapnya.


Najib lihat dari penjara Perlis bakal tumbang, hantar anak bantu

Gelombang sokongan yang semakin meningkat kepada Perikatan Nasional untuk mengambil alih pentadbiran kerajaan negeri Perlis selepas Pilihan Raya Umum Ke-15 (PRU-15) ini menakutkan Datuk Seri Najib Razak, yang kini menjalani hukuman 12 tahun di Penjara Kajang.

Perkara itu dijelaskan anaknya, Nooryana Najwa yang hadir membantu kempen calon BN di negeri itu, hari ini, menurut Mkini.

“Semasa saya berjumpa Datuk Seri Najib beliau rasa kecewa dengan apa yang terjadi di Parlimen Arau. Beliau tak suka dengar berita perpecahan di dalam parti,” kata Nooryana pada sidang media di bilik gerakan BN Dewan Undangan Negeri (DUN) Pauh, dalam Parlimen Arau.

Bekas Perdana Menteri itu yang didapati bersalah terhadap tuduhan penyelewengan RM42 juta dana SRC International, meminta anaknya itu membantu kempen BN setelah sokongan terhadap parti itu semakin merosot, terutama di Perlis.

Perlis yang merupakan kubu kuat BN mempunyai 15 DUN dan tiga kawasan Parlimen.

Pada PRU-14 lalu, dua daripada kerusi Parlimen dimenangi BN yang diwakili Datuk Seri Shahidan Kassim dan Datuk Zahidi Zainul Abidin, manakala satu lagi dimenangi PKR. Sementara daripada 15 kerusi DUN pula, 10 dimenangi BN, PKR (tiga) dan PAS (dua).

Bagaimanapun, Shahidan bertanding sekali lagi di Parlimen Arau atas tiket Perikatan Nasional, setelah BN menggugurkannya sebagai calon. Zahidi juga turut tidak dicalonkan sebaliknya kedua-dua mereka diganti calon luar Perlis.

Dalam lawatan kempennya ke Perlis semalam (8 November 2022), Pengerusi Perikatan Nasional Tan Sri Muhyiddin Yassin yakin negeri itu akan jatuh ke tangan gabungan itu dalam pilihan raya 19 November ini.

Menurut Muhyiddin beliau melihat satu kebangkitan rakyat yang telah menyedari keupayaan Perikatan Nasional menguruskan negara dan masyarakat, walaupun hanya memerintah negara dalam tempoh 17 bulan.

Justeru, beliau yakin dalam PRU-15 pada 19 November ini, Perikatan Nasional akan menang di semua 15 kerusi DUN dan tiga Parlimen di Perlis, bagi membentuk kerajaan yang Prihatin, Bersih dan Stabil.

Malah, katanya gelombang itu bukan sahaja berlaku di Perlis, sebaliknya di seluruh negara hasil gabungan kukuh parti komponen Perikatan Nasional yang bertanding, dengan harapan memenangi 125 kerusi bagi membentuk sebuah kerajaan lebih stabil.

“Saya dapat menyaksikan dengan mata kepala saya sendiri… Perlis sudah ada gelombang hebat. Ini menunjukkan petanda luar biasa rakyat Perlis sudah bersedia menyokong Perikatan Nasional bagi menerajui sebuah kerajaan baharu.

“Begitu juga untuk menegakkan sebuah Kerajaan Persekutuan di bawah Perikatan Nasional. Insya-Allah, jika gelombang ini berterusan ia akan menjadi gelombang yang lebih besar,” katanya.

Kebangkitan rakyat Perlis dapat dikesan apabila setiap kali program anjuran Perikatan Nasional, malah walaupun dalam keadaan hujan, ribuan penduduk Perlis, hadir pada program berkenaan, termasuk penyokong UMNO.


‘Kekal tenang’, pesan Abdul Hadi

Presiden Tan Sri Abdul Hadi Awang PAS meminta penyokong parti itu bertenang sambil memberitahu gabungannya, Perikatan Nasional (PN) masih mendahului.

Beliau yang juga Timbalan Pengerusi PN  berkata PAS dan PN berada di pihak yang benar.

“Kekal tenang. Kekal tenang. Kita sedang usahakan. Kita masih di hadapan.

“Mereka merancang. Allah merancang. Kita di pihak yang benar. Insya-ALLAH kita terpelihara, negara terpelihara,” ciapnya menerusi Twitter hari ini.

Kemelut pembentukan kerajaan persekutuan masih menemui jalan buntu susulan kegagalan kedua-dua gabungan yang menang besar pada Pilihan Raya Umum ke-15 (PRU-15), Sabtu lalu memperoleh majoriti mudah.

Rundingan demi rundingan masih berjalan dan sehingga kini masih belum menemui titik penyelesaian.


Kanak-kanak menderita, UK potong bantuan kepada pelarian Syria

Keputusan United Kingdom (UK) memotong pembiayaan kepada pelarian Syria – kemungkinan sehingga 50 peratus – akan menyebabkan kanak-kanak, termasuk yang tiada tempat tinggal di negara jiran, menderita.

Sebuah pertubuhan bantuan antarabangsa dalam satu kenyataan berkata, kanak-kanak dan wanita akan menanggung beban, khususnya untuk mendapat pendidikan, makanan dan penjagaan kesihatan, susulan pemotongan itu.

“Sokongan UK yang sangat baik selama ini menjadi kunci untuk perkhidmatan kesihatan, pendidikan dan perlindungan yang lebih baik kepada keluarga pelarian Syria.

“Bagaimanapun, selepas pengumuman pemotongan bantuan itu semalam, kami sekarang berdepan situasi di mana kanak-kanak Syria akan dibiar menanggung sengsara.

“Pemotongan itu boleh membawa akibat buruk kerana agensi bantuan berjuang untuk memberikan sokongan bagi menyelamatkan nyawa dan membantu kanak-kanak,” kata jurucakap pergerakan bertujuan menyelamatkan kanak-kanak antarabangsa.

Katanya, UK hanya menawarkan bantuan sebanyak AS$281 juta dalam satu persidangan Pertubuhan Bangsa-Bangsa Bersatu (PBB) minggu ini, berbanding AS$552.22 juta yang diberi tahun lalu.

“Di barat laut Syria, dua pertiga kanak-kanak tercicir daripada sekolah. Di Lubnan, 90 peratus pelarian Syria tinggal dalam kemiskinan tanpa memperoleh makanan yang mencukupi,” katanya.

Setiausaha Luar UK, Dominic Raab berkata, negaranya sudah memberi lebih AS$4.83 bilion bantuan kepada pelarian Syria sejak 2012, dan sumbangan semasa adalah sebanding dengan unjuran ekonomi UK. – Agensi


40 positif Covid-19 enggan kuarantin, alasan sudah hampir raya

Ketika 297 jangkitan baharu dicatatkan dalam tempoh 24 jam lalu di seluruh Kelantan, masih ada individu bergejala yang enggan dihantar ke Pusat Kuarantin dan Rawatan Covid-19 (PKRC) dengan alasan sudah hampir hari raya.

Sehubungan itu, PKRC memberi amaran akan melaporkan perkara itu kepada polis dan mengambil tindakan mengikut Akta Pencegahan dan Pengawalan Penyakit Berjangkit 1988 sekiranya pesakit masih enggan datang ke PKRC atau hospital untuk mendapatkan rawatan.

Pengarah PKRC Kelantan Dr Mohd Azman Yusof berkata, semua individu bergejala itu enggan menjalani kuarantin di tujuh PKRC yang ditetapkan dengan alasan untuk menyambut Aidilfitri bersama keluarga.

“Kumpulan itu memberi alasan mereka tidak boleh beraya jika sudah melapor diri di mana-mana PKRC kerana 1 Syawal tinggal kurang seminggu lagi,” katanya hari ini.

Beliau berkata, petugas kesihatan sedang memujuk dan merayu individu terbabit menjalani kuarantin sekali gus mengelakkan penularan Covid-19 sekiranya mereka dijangkiti virus tersebut.

“Individu yang bergejala perlu ditempatkan di PKRC. Kita bimbang apabila salah seorang ahli keluarga bergejala, kemungkinan besar jangkitan Covid-19 akan berlaku. Kita faham mereka mahu menyambut Aidilfitri di rumah namun ini demi kebaikan semua,” katanya

Sementara itu, Dr Mohd Azman berkata, PKRC Khas Gelanggang Seni di Kota Bharu yang bakal dibuka tiga hari lagi dilengkapi dengan ciri-ciri khas seperti katil klinikal, cardiac monitor dan bekalan oksigen mudah alih sekali gus merupakan yang pertama seumpamanya di negara ini.

Katanya, PKRC yang kelapan di negeri itu, boleh menempatkan 130 pesakit kategori satu dan dua yang berisiko atau pesakit mendapat komplikasi awal Covid-19.

“PKRC ini mempunyai 50 katil dua tingkat untuk pesakit wanita serta 30 katil klinikal (campur lelaki dan wanita) dan akan menjadi sebagai ‘bridging’ antara pesakit dengan Hospital Raja Perempuan Zainab II (HRPZ II),” katanya.


DAP tak ada calon PM: Kor Ming kata itu pandangan peribadi Kian Ming

Kenyataan bekas pembantu pengarah pendidikan politik DAP, Ong Kian Ming yang tular baru-baru ini berkait parti itu ketiadaan calon perdana menteri disifatkan hanya pandangan peribadi.

Naib Pengerusi DAP Pusat, Nga Kor Ming berkata bekas pemimpin DAP itu bebas memberikan pandangan.

“Baik ahli Parlimen atau pemimpin, mereka bebas untuk memberikan pendapat peribadi.

“Bagaimanapun setiap pemimpin itu adalah terikat dengan keputusan parti, jelas. Itu sahaja,” katanya ketika ditemui pemberita selepas mengadakan lawatan kerja ke Pasar Besar Teluk Intan, hari ini (5 Mei 2023).

Beliau diminta mengulas soal kenyataan Kian Ming agar bekas pemimpin UMNO, Khairy Jamaluddin Abu Bakar dan Shahril Sufian Hamdan menyertai DAP kerana parti itu ketiadaan calon perdana menteri ketika bersiaran pada program podcast ‘Keluar Sekejap’ bertajuk ‘Kenapa Melayu Tak Suka DAP?’.

Januari lalu, Khairy yang merupakan bekas Ketua Pemuda UMNO dipecat daripada UMNO selepas dikatakan melanggar undang-undang disiplin parti sementara Shahril Sufian digantung keahliannya selama enam tahun.


Khidmat kereta api mewah Vietnam disambung, kes Covid tertinggi di ASEAN

Vietage, perkhidmatan gerabak kereta api pelancongan mewah, akan dibuka semula kepada pelancong mulai 1 April, tatkala penularan wabak Covid-19 masih tinggi di negara itu.

Menurut Perbadanan Perkhidmatan Kereta Api Vietnam (VNR) gerabak mewah itu akan dihubungkan dengan kereta api SE5 di Stesen Da Nang pada pagi dan kembali dengan rangkaian kereta api SE8 dari Stesen Dieu Tri di Binh Dinh pada sebelah petang hari sama, lapor agensi berita Vietnam (VNA).

Dilancarkan pada Julai 2020, The Vietage hanya mempunyai 12 tempat duduk, termasuk restoran, bar dan perkhidmatan urut, direka khas demi memastikan keselesaan dan privasi terbaik untuk penumpang.

Pada akhir 2021, CNN telah menamakan The Vietage sebagai satu daripada enam perkhidmatan kereta api Asia yang menawarkan pengembaraan menakjubkan.

Menurut CNN: “Bagi pengembara yang mencari pengalaman yang lebih selesa, The Vietage menawarkan sesuatu yang berbeza – dengan harga US$350 seorang untuk perjalanan sehala.”

“Pemandangannya mendamaikan: kerbau meragut di padang yang luas, perkampungan yang indah bersilih ganti dan pemandangan yang menghijau menggamit penumpang untuk merakam gambar.

“Di dalam gerabak, meja marmar, skrin rotan dan ruang peribadi membangkitkan suasana romantik dalam menempuh perjalanan bersama kereta api vintaj”.

Terdahulu pihak berkuasa kesihatan Vietnam mengesahkan seramai 263,373 pesakit baharu Covid-19 hari ini (28 Mac), termasuk 180,000 kes di Hanoi dikesan pada Ahad.

Tiga lokaliti dengan jumlah kes baharu tertinggi yang disahkan pada Isnin ialah Hanoi dengan 189,326 kes, Wilayah Bac Giang utara dengan 4,186 kes, dan Wilayah Nghe An tengah dengan 3,883 kes.

Kes baharu itu menjadikan jumlah jangkitan pada gelombang keempat di Vietnam kepada lebih 9.19 juta kes – tertinggi dalam kalangan 10 negara ASEAN, setelah memintas Indonesia awal bulan ini.


Thailand buka semula pusat hiburan, permudah kemasukan pelancong

Thailand membenarkan kelab malam, bar dan karaoke dibuka semula pada waktu biasa mulai Jun, kata seorang pegawai kanan pada Jumaat (20 Mei), menggugurkan sebahagian besar sekatan wabak Covid-19 yang tinggal ketika jangkitan harian semakin menurun.

Kehidupan malam Thailand merupakan tarikan utama bagi pelancong, tetapi kebanyakan tempat hiburan telah ditutup atau dikenakan perintah berkurung yang ketat sejak wabak itu bermula awal 2020 lalu, dengan beberapa bar terpaksa menukar kepada restoran untuk kekal dalam perniagaan.

Kerajaan berharap kelonggaran sekatan terkini akan membantu memulihkan semula sektor pelancongan yang menjadi penyumbang kira-kira 12 peratus daripada ekonomi sebelum wabak itu. Thailand menyasarkan lima hingga 15 juta pelancong tahun ini.

“Tempat hiburan, pub, rumah urut dan lain-lain mungkin dibuka sehingga tengah malam selepas Jun,” kata Taweesin Visanuyothin, jurucakap pasukan petugas Covid-19 kerajaan (CCSA).

“Perniagaan ini harus mengambil pendekatan pencegahan sejagat… kakitangan mesti telah menerima dos penggalak dan mengambil ujian antigen setiap tujuh hari,” tambah Taweesin.

CCAS juga meluluskan peraturan pendaftaran dan kemasukan Pas Thailand yang dipermudahkan untuk ketibaan antarabangsa, berkuat kuasa 1 Jun depan.

Warganegara asing masih perlu memohon Pas Thailand (melalui https://tp.consular.go.th/), tetapi hanya perlu memberikan butiran pasport, vaksinasi dan polisi insurans kesihatan AS$10,000.

Sistem kemudiannya akan mengeluarkan kod QR Pas Thailand secara automatik untuk pemohon. Sementara itu, warga Thailand tidak lagi perlu memohon Pas Thailand.

Apabila tiba di Thailand, pengembara yang telah divaksin mesti menjalani saringan, dan kemudiannya akan dibenarkan masuk jika tiada apa-apa masalah, dan bebas untuk pergi ke mana-mana di negara itu.

Pengembara yang tidak divaksinasi atau belum lengkap vaksinasi boleh memuat naik bukti RT-PCR negatif atau ujian ATK profesional dalam masa 72 jam perjalanan melalui sistem Thailand Pass juga akan dibenarkan masuk dan bebas untuk pergi ke mana-mana sahaja.


Malaysia perlukan pelaburan berdaya saing tinggi: Tun M

Malaysia memerlukan pelaburan berdaya saing tinggi dari dalam dan luar negara untuk memperkayakan negara dalam usaha mengatasi isu kemiskinan yang membelenggu masyarakat.

Bekas Perdana Menteri Tun Dr Mahathir Mohamad berkata kerajaan juga perlu mengamalkan dasar yang mesra pelabur termasuk memastikan tiada rasuah, berikutan pelabur ketika ini lebih berminat ke negara Asia Tenggara lain.

“Saya baru ke Indonesia dan mendapati sekarang ini ramai pelabur berminat melabur di sana berikutan negara berkenaan mempunyai pasaran lebih besar dengan 270 juta penduduk berbanding lebih 30 juta orang di Malaysia.

“Selain itu, kos pengeluaran di sana lebih rendah daripada kita. Jadi memang perlu jalan supaya masalah kos ini dapat diatasi dan jika tiada rasuah, pelabur asing datang ke Malaysia sementara syarikat tempatan berminat berkembang di negara sendiri,” katanya.

Beliau berkata demikian pada sidang media Forum Kemiskinan Rakyat Malaysia Pasca Pandemik anjuran Majlis Tindakan Ekonomi Melayu (MTEM) di Kuala Lumpur, hari ini.

Selain itu beliau berkata kerajaan juga perlu menyediakan banyak peluang pekerjaan serta mewujudkan industri bekalan baharu kepada pelabur supaya keperluan alat ganti dan komponen mereka dipenuhi dan ia tentunya membuatkan individu seperti Ketua Pegawai Eksekutif (CEO) Tesla Inc, Elon Musk tidak tertarik untuk melabur di Indonesia.

Dalam perkembangan lain, katanya kenaikan gaji saja tidak cukup menangani kenaikan inflasi kerana ia dialami di seluruh dunia dan tidak mungkin untuk Malaysia tidak menghadapinya.

“Sebagai contoh, gaji dinaikkan 10 peratus dan ia juga akan menyebabkan kos pembuatan barangan yang ingin dibeli juga meningkat hampir atau lebih 10 peratus.

“Jadi apabila kita menaikkan gaji tanpa mengambil kira kenaikan kos operasi, maka kita akan menghadapi inflasi daripada kenaikan gaji itu,” katanya.

Mengulas mengenai kemiskinan, Dr Mahathir berkata, kemiskinan memang membabitkan semua kaum tetapi ia lebih serius dalam masyarakat Melayu sehingga pada masa sekarang mereka terpaksa mejual harta dimilikinya termasuk tanah dan mungkin kelak, Tanah Melayu hanya tinggal nama.

“Masalah kemiskinan menjadi begitu besar terutama ketika pandemik Covid-19 hingga kehilangan punca pendapatan dan terpaksa bergantung kepada kerajaan serta pihak lain.

“Justeru, isu kemiskinan perlu ditangani dengan baik, kerana kita tidak mahu faktor ini menjadi jurang sangat jauh dan menimbulkan kembali rusuhan atas sebab tidak berpuas hati.

“Orang Melayu perlu mengambil pengajaran apa yang dilakukan British sebelum kemerdekaan dulu, sama ada mahu terus miskin atau kaya,” katanya.


PRN Johor: Pengundi muda perlu pilih parti yang tepat

Pilihan Raya Negeri (PRN) Johor yang akan diadakan pada Mac 2022 telah menjadi perbincangan hangat di kalangan rakyat Malaysia. Perbincangan itu termasuk ketidakpastian parti politik mana yang akan dipilih untuk memimpin rakyat Johor.

Satu perkara yang boleh kita pasti dalam masa yang tidak menentu ini ialah kepentingan pilihan raya negeri. Rakyat sekali lagi diberi peluang untuk memilih pemimpin yang akan memberi kesan kepada kesejahteraan masa depan mereka dalam setiap aspek

Sistem demokrasi di Malaysia adalah sistem adil yang membolehkan rakyat tahu tentang kuasa sebenar yang terletak di tangan mereka. Kuasa ini diiktiraf oleh ahli politik dan sebab itulah, janji palsu dan langkah terdesak dibuat untuk memanipulasi rakyat negara ini.

Saya biasanya tidak membincangkan tentang isu-isu politik Malaysia tetapi saya percaya sudah tiba masanya saya cuba sedaya upaya untuk menyedarkan rakyat kita tentang kepentingan mengundi parti politik yang betul.

Untuk pilihan raya negeri Johor akan datang, ada beberapa perkara yang boleh kita jangkakan daripadanya. Pertama, kira-kira 700,000 pengundi baharu telah berdaftar dan kebanyakannya terdiri daripada generasi muda. Ini pada asasnya bermakna perubahan akan berlaku kepada senario pengundian biasa kerana kebanyakan generasi muda berfikiran terbuka.

Mereka lebih terbuka ke arah menerima perubahan dan menentang ketidaksamaan yang menyebabkan begitu banyak penderitaan kepada ramai orang.

Rakyat Johor harus ingat kekejaman yang telah dilakukan oleh Barisan Nasional dan Pakatan Harapan. ‘National Embarrassment, Najib Razak, menghampiri untuk ‘dimaafkan’ walaupun telah merosakkan nama Malaysia dan juga rakyat negara kita.

Dengan cara yang sangat terdesak, dia ingin diiktiraf sebagai pemimpin yang berwibawa tetapi semuanya sia-sia sahaja. Kesetiaan mereka yang bekerja dengan Najib terdiri daripada mereka yang mata duitan.

Sama seperti kenyataan Annuar Musa baru-baru ini yang menyatakan bahawa kebanyakkan ahli politik keluar dari parti mereka selepas Tun Dr Mahathir Mohamed meletak jawatan sebagai Perdana Menteri ke-7 pada 2019 ketika wabak Covid-19 mula menular. Masalahnya, kita tidak kecewa bahawa mereka melepaskan, sebaliknya kita patut bergembira kerana mereka menunjukkan betapa tidak bergunanya mereka.

Ahli-ahli politik ini membuktikan kepada kita bahawa mereka berada di bawah status ‘poliitik’ hanya untuk duit semata-mata. Perjuangan mereka tidak pernah untuk rakyat negara ini.

Pakatan Harapan (PH) juga sama sahaja. Apabila ketua mereka didapati bersalah dalam kes liwat, dia dimaafkan begitu sahaja tanpa sebarang pengajaran. Ini seolah-olah menjadi rutin bagi pihak-pihak ini, mereka suka mengikut emosi mereka dan memaafkan sesiapa sahaja yang nampaknya memberi manfaat kepada mereka.

Mereka yang berfikiran korup ini adalah orang-orang yang sama yang memberi kita janji kosong selepas Pilihan Raya Umum ke-14 pada 2018.

Pembohongan yang disampaikan kepada kita adalah amat memalukan. Mereka menjanjikan jumlah bantuan kewangan yang banyak kepada rakyat, tetapi akhirnya hanya RM30 sahaja yang diberi. Selain itu, ketidakstabilan di bawah kerajaan PH adalah jelas. Isu yang kecil dijadikan lebih besar. Adakah ini benar-benar jenis kepimpinan yang kita ingin daripada pihak berkuasa?

Sejujurnya, Perikatan Nasional (PN) telah digelar ‘katak’ oleh beberapa pihak. Orang berkata begitu kerana ahli politik dalam parti kami meninggalkan Pakatan Harapan semasa Tun Dr Mahathir meletak jawatan.

Punca kegagalan pemerintahan Tan Sri Muhyiddin Yassin adalah kerana beliau tidak pernah diberi peluang untuk memimpin seperti mana-mana pemimpin terdahulu yang lain. Beliau diletakkan dalam situasi di mana beliau perlu berhadapan dengan Pandemik Covid-19. Keadaan pada waktu itu adalah sangat baru dan mengejutkan untuk semua pihak.

Namun begitu, Tan Sri Muhyiddin Yassin tidak pernah terlibat dalam kontroversi yang teruk. Beliau tidak sempurna, tetapi cinta beliau terhadap rakyat adalah jelas. Beliau sentiasa tenang dan mendengar tuntutan ahli-ahli parlimen yang tidak bertanggungjawab apabila mereka memaksa beliau untuk meletak jawatan.

Baru-baru ini, parti politik yang baru diluluskan diketuai oleh Syed Saddiq, MUDA merupakan tambahan baharu kepada trend yang menyaksikan golongan milenial membawa diri mereka ke arah negara yang lebih baik.

Janji yang dibuat kepada ahli mudanya termasuk memastikan suara mereka didengari. Tidak dinafikan, parti itu jelas menyasarkan kumpulan anak muda berpusatkan bandar untuk mendapatkan sokongan. Walaubagaimanapun, kebanyakkan kumpulan anak muda bandar ini mempunyai latar belakang kewangan yang kukuh.

Strategi MUDA untuk menjangkau anak-anak muda di bandar dan latar belakang kewangan yang kukuh nampaknya tidak jelas dan masih tidak kukuh. Adakah MUDA hanya akan membawa suara golongan belia yang berpusatkan bandar dan mereka yang mempunyai latar belakang kewangan yang kukuh? Bagaimana pula dengan suara anak muda di luar bandar? Nampaknya MUDA perlu menilai semula ideologi politik mereka.

Siapa pun yang dipilih rakyat semasa Pilihan Raya Negeri Johor nanti mesti mengingati tanggungjawab mereka sebagai pemimpin. Rakyat Malaysia sudah cukup menghadapi begitu banyak penderitaan akhir-akhir ini. Sudah tiba masanya kita mengubah ideologi lama dan mengundi pemimpin yang setia dengan rakyat mereka.

Mahathir Mohd Rais
Ketua Bahagian BERSATU Segambut

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Hong Kong lulus suntik vaksin kepada kanak-kanak 3 tahun

Hong Kong meluluskan penurunan had umur pengambilan vaksin Covid-19 jenis Sinovac bermula seawal usia tiga tahun bagi memperluaskan inisiatif pemberian vaksin Covid-19 kepada lebih 7.5 juta populasinya.

Setiausaha Makanan dan Kesihatan (SFH) Hong Kong, Sophia Chan memaklumkan remaja berumur 12 hingga 17 tahun akan diberi keutamaan untuk menerima vaksin Covid-19.

Menurut kenyataan tersebut, SFH berharap bahawa keputusan untuk meluluskan had kelayakan umur itu adalah cara terbaik bagi melindungi golongan kanak-kanak yang berumur tiga hingga 17 tahun kerana mereka ‘lebih berisiko’ dijangkiti.

Sebelum ini, panel penasihat kerajaan menggesa SFH untuk meluluskan had umur baharu itu.

Penurunan kelayakan umur dilaksanakan memandangkan program vaksinasi di hab kewangan Asia itu pada Februari lalu agak ketinggalan berbanding negara maju lain, dengan hanya 67 peratus daripada populasinya lengkap divaksinasi dengan vaksin jenis Sinovac atau Pfizer-BioNTech.

Sementara itu, dalam satu kenyataan berasingan pada Jumaat lalu, kerajaan Hong Kong sudah membeli sejuta dos tambahan vaksin Pfizer-BioNTech untuk perlaksanaan dos penggalak vaksin Covid-19.

Sebelum ini, Hong Kong sudah mengikuti jejak Beijing dalam melaksanakan sekatan perjalanan ketat untuk mencegah penularan wabak Covid-19 baharu, berbeza dengan negara global lain yang melakukan pembukaan semula negara dan cuba hidup dengan virus itu.

Manakala, kumpulan pelobi perniagaan antarabangsa sudah memberi amaran kepada Hong Kong akan kehilangan peluang dan pelaburan, serta tempat bersaing untuk menyaingi hab kewangan dari negara lain seperti Singapura, melainkan jika ia melonggarkan sekatan perjalanannya.

Walaupun kes jangkitan tempatan terkini dan di persekitarannya hampir bebas daripada Covid-19, namun Hong Kong tetap mengenakan arahan kuarantin wajib di hotel selama 21 hari untuk ketibaan daripada banyak negara dengan kos tanggungan sepanjang tempoh kuarantin itu akan dikenakan ke atas pelawat yang masuk. – Agensi


Banjir: Zahid kata bantuan kerajaan tak cukup, minta lulus one-off i-Citra

Presiden UMNO Ahmad Zahid Hamidi meminta bantuan kepada mangsa banjir ditambah, termasuk melanjutkan skim i-Citra Kumpulan Wang Simpanan Pekerja (KWSP) yang tamat bulan ini.

Beliau juga berharap kerajaan membenarkan pengeluaran one-off i-Citra RM10,000 bagi meringankan beban mangsa banjir kerana bantuan kerajaan tidak mencukupi.

Katanya bencana banjir berlaku dengan pantas menyebabkan ramai penduduk tidak sempat berbuat apa-apa selain menyelamatkan diri dan keluarga.

“Saya fikir kesemua mangsa banjir ini perlu dibantu sehabis baik untuk mendepani saat-saat sukar begini. Walaupun kerajaan telah mengumumkan sejumlah bantuan kewangan, tetapi itu harus diakui belum mencukupi.

“Mangsa memerlukan modal untuk membina semula kehidupan selepas bencana ini berakhir sepenuhnya. Mencukupkan semula kelengkapan dan keperluan diri serta keluarga yang telah musnah akibat ditenggelami air.

“Kenderaan, perabot serta peralatan rumah, pakaian, makanan dan segala-galanya. Bagi peniaga pula perlu melengkapkan semua peralatan perniagaan untuk kembali mencari rezeki.

“Dalam keadaan begitu amat wajar Menteri Kewangan memenuhi permintaan rakyat agar skim i-Citra dilanjutkan. Secara tidak langsung wang itu dapat digunakan oleh mangsa banjir untuk kembali bangkit daripada kemusnahan.

“Bantuan kerajaan berserta RM10,000 wang KWSP pasti sedikit sebanyak membantu mereka ‘bernafas semula’,” katanya mengulas kejadian banjir yang berlaku di beberapa negeri.

Ahli Parlimen Bagan Datuk itu berkata individu yang tidak terjejas akibat banjir juga memerlukan wang berkenaan untuk bangkit semula dari kemelut ekonomi akibat pandemik Covid-19.

“Kumpulan Bank Dunia dilaporkan turut menyarankan kerajaan meneruskan bantuan pendapatan sedia ada bagi tempoh minimum enam bulan lagi.

“Ia demi memastikan kelangsungan sokongan kewangan kepada rakyat terutama yang berpendapatan rendah dan rentan,” katanya.


Pemilihan UMNO: Khairy balas Tok Mat, “Lagi cepat lagi bagus”

Bekas ketua pemuda UMNO, Khairy Jamaluddin Abu Bakar mengulangi gesaan agar pemilihan parti tersebut dipercepatkan dan tidak perlu menunggu sehingga akhir tahun ini.

Kenyataan Ahli Parlimen Rembau itu secara tidak langsung adalah respon balas terhadap Timbalan Presiden UMNO, Datuk Seri Mohamad Hasan yang mahu isu pemilihan parti tidak dibangkitkan dan boleh ditunda sehingga akhir tahun ini.

“Bagi saya lagi cepat lagi bagus,” kata Khairy dipetik dalam Utusan Malaysia.

Ini bukan kali pertama Khairy mengutarakan pandangan sedemikian, 30 Mac lalu beliau juga secara terbuka menggesa agar pemilihan parti tidak ditangguhkan selepas Pilihan Raya Umum ke-15 (PRU-15) jika mahu menyelesaikan kemelut dalaman yang dihadapi parti ketika ini.

Mohamad semalam berkata pemilihan UMNO dijangka diadakan hujung tahun ini, namun tarikh sebenar pemilihan bergantung kepada PRU-15.

Jelas Mohamad, UMNO mempunyai tempoh masa sehingga 18 bulan untuk menangguhkan pemilihan bermula dari tarikh Perhimpunan Agung UMNO yang diadakan pada 28 Mac lalu.

Pemilihan UMNO terpaksa ditangguhkan berikutan Perintah Kawalan Pergerakan (PKP) yang diumumkan kerajaan akibat pandemik Covid-19.

Mengikut perlembagaan UMNO, penangguhan bagi pemilihan parti dibenarkan dibuat dalam tempoh 18 bulan.


Politik Dajal vs Politik Gua

Politik akan terus dengan kekalutannya. Anda marah, anda suka atau anda berubah-berubah kerananya, ia tetap tidak akan mengubah semulajadi politik dan tabiatnya.

Politik bukan hanya soal politik. Soal kesihatan diri (ivermectin dll), soal pendidikan anak-anak (PdPR dll), soal pergerakan diri (PKP dll) dan soal apa sekalipun, politik akan campur tangan dan memenanginya. Samada baik atau buruk, itulah kekuasaan politik.

Politik adalah soal kuasa. Kuasa pula adalah aset terbesar di dunia. Pemburu kuasa adalah pemburu paling kaya di dunia.

Allah jadikannya begitu. Membangunkan kehidupan manusia adalah dengan kuasa dan menghancurkan manusia pun dengan kuasa. Manusia diberi kuasa. Kemudian kuasa akan kembali kepada Allah jua. Kenapa? Kerana dialah tuhan yang maha berkuasa ke atas segalanya, di langit dan bumi. Dia memberi dan Dia jua yang menariknya kembali. Ia ujian terbesar Allah ke atas manusia.

“Maka hukumlah dengan apa yang engkau mahu. Sesungguhnya engkau hanya menghukum (dengan kuasa) dalam kehidupan dunia ini.” – Taha:72

“Milik siapakan kekuasaan pada hari ini (akhirat)? Milik Allah, Tuhan yang maha esa dan maha gagah perkasa.” – Ghafir:160

Anak-anak muda terbaik ‘ashabul kahfi’ yang beriman kepada Allah terpaksa masuk hutan lalu berlindung di dalam gua kerana melarikan diri daripada buruan pemilik kuasa. Kemudian, selepas 309 tahun, mereka hadir lagi untuk mengukuhkan kekuasaan pemilik kuasa semasa yang beriman dengan hujah dan tanda kebesaran Allah. Harinya mereka diburu kezaliman dan harinya mereka diburu keadilan.

Begitulah politik dan kekuasaan. Anda suka, marah, benci, mara, undur, berjalur-jalur dan berbintik-bintik kerananya, politik kekal memburu kehidupan kita semua.

Bukan hanya politik sesama kita sahaja yang akan memburu dan memenangi kehidupan kita, Amerika dan Yahudi pun datang memburu kita. Dunia ini sangat kecil berbanding angan-angan kita yang menggunung untuk kekal gembira dalam kehidupan ini.

Siapa yang akan selamat daripada ujian kekuasaan?

Sebaik-baik dan seringkas-ringkas jawaban adalah doa para pemuda ‘ashabul kahfi’ yang dirakamkan oleh Allah di dalam al Quran. Bacanya sentiasa, hayatinya dengan faham dan insaf, lalu amalkannya saat berurusan dengan hiruk pikuk politik negara dan dunia. Kita amat perlukan petunjuk dan ketenangan daripada-Nya.

رَبَّنَا آتِنَا مِن لَّدُنكَ رَحْمَةً وَهَيِّئْ لَنَا مِنْ أَمْرِنَا رَشَدًا

“Tuhan kami, kurniakanlah kepada kami rahmat daripada sisi-Mu dan sediakanlah petunjuk-Mu dalam segala urusan kami.” – al Kahfi:10

Atau, sempurnakan setiap hari bacaan 10 ayat pertama surah al-kahfi sebagaimana hadis Rasulullah

صلي الله عليه وسلم.
(مَن حَفِظَ عَشْرَ آياتٍ مِن أوَّلِ سُورَةِ الكَهْفِ عُصِمَ مِنَ الدَّجَّالِ)، – وما أخرجه الإمام مُسلم في صحيحه.

“Barang siapa yang menghafaz (hati dan lidah) sepuluh ayat pertama daripada surah al Kahfi, dia akan dipelihara daripada (fitnah) dajjal.” – HR Muslim

Dajjal adalah fitnah paling dahsyat dan besar. Dia datang untuk menguasai POLITIK dan kekuasaan manusia dengan kesesatan. Jika selamat daripada fitnah dajjal besar, maka lebih sayugia dan benarlah untuk kita selamat daripada dajjal-dajjal kecil.

Justeru, kekal tenang dengan jaminan kesejahteraan daripada-Nya. Biarkan politik kalut. Jangan kita yang kalut. Politik tidak boleh dibenarkan mengganggu kita dan iman kita.

Nik Mohamad Abduh Nik Abdul Aziz
Ahli Parlimen Pasir Mas


Pemuda PAS pertikai kenapa UMNO berterusan memusuhi Bersatu

Sikap penolakan UMNO terhadap Bersatu sekarang menimbulkan tanda-tanya Ketua Pemuda PAS, walhal sebelum ini parti itu boleh pula sanggup menjadi sebahagian daripada kerajaan Tan Sri Muhyiddin Yassin.

Ketuanya, Ahmad Fadhli Shaari berkata terdapat persoalan berhubung tindak-tanduk UMNO yang melihat Bersatu sebagai musuh mereka kini walaupun pada awalnya sudah bersetuju untuk menjemput parti itu untuk menjadi sebahagian dalam Muafakat Nasional (MN).

“Jika ditinjau dari sudut kronologi, UMNO dan Pas kedua-duanya telah bersepakat untuk menjemput Bersatu ke dalam Muafakat Nasional (MN).

“Timbalan Presiden UMNO berhujah, ‘salah satu sebab MN itu dibidani kelahirannya ialah untuk menentang PH (Pakatan Harapan).’ Bersatu adalah komponen PH waktu itu,” katanya dalam satu kenyataan hari ini.

Fakta tersebut tidak dinafikan Ahmad Fadhli, bagaimanapun UMNO perlu sedar Bersatu juga sanggup meninggalkan PH untuk bersama menubuhkan kerajaan baharu dan mempersoalkan mengapa ketika itu UMNO sanggup menjadi sebahagian daripada kerajaan Muhyiddin.

“Ya benar, namun tidakkah kita lupa bahawa Bersatu inilah yang akhirnya meninggalkan PH dan menjadi sebahagian daripada kerajaan yang sama-sama kita tubuhkan pada Februari 2020.

“Jika luka kerana Bersatu menjadi sebahagian daripada PH itu sangatlah besar untuk dilupakan, kenapakah UMNO sanggup menjadi sebahagian daripada kerajaan yang dipimpin Muhyidin ketika itu?” soalnya lagi.

Wujud pertikaian berhubung penubuhan MN, PAS mendakwa jemputan dibuat terhadap Bersatu untuk menyertai MN tetapi Timbalan Presiden UMNO, Datuk Seri Mohamad Hasan baru-baru ini pula menafikan matlamat penubuhan MN tidak menyebut Bersatu perlu menjadi sebahagian daripadanya.

Menurut Ahmad Fadhli lagi, PAS mementingkan permuafakatan ummah dan bukan semata-mata keuntungan politik.

“Secara logiknya, jika hanya Pas dan UMNO sahaja dalam MN, sudah tentu kek yang akan ‘dinikmati’ oleh Pas lebih besar berbanding dengan menerima satu lagi tetamu bernama Bersatu.

“Namun, itu bukan matlamat Pas. Matlamat Pas ialah untuk memperkuatkan muafakat ummah ini dengan memperluaskan lagi keanggotaan di dalam MN,” ujarnya lagi.

Beliau dalam masa yang sama turut menolak laporan yang memberi gambaran seolah-olah Pas menolak UMNO, sebaliknya parti Islam itu mahu rundingan diteruskan supaya UMNO dan Bersatu menyedari untuk menerima antara satu sama lain.

Dengan kerjasama itu, jelas Ahmad Fadhli, ia dapat mengelakkan pertembungan tiga penjuru dalam Pilihan Raya Umum (PRU) akan datang.

“Kenyataan Presiden Pas yang dikeluarkan di dalam sidang media yang dirujuk oleh Timbalan Presiden UMNO itu langsung tidak bernada menolak MN seperti yang ditulis oleh media. Bahkan ia lebih kepada mengajak UMNO untuk kembali duduk semeja berbincang bagaimana untuk memperkasakan MN.

“Jika masing-masing membelek kronologi demi kronologi, sampai bilapun kita tidak akan bersepakat. Hakikatnya, UMNO perlu belajar menerima Bersatu dan tentu sekali, Bersatu juga perlu belajar untuk menerima UMNO. Jika tidak, muafakat ummah seperti yang diangkat oleh Tan Sri Presiden Pas itu tidak akan berjaya,” katanya.


Tajuddin kunci mulut selepas dilaporkan ditahan SPRM

Datuk Seri Tajuddin Abdul Rahman mengunci mulut dan enggan mengulas berhubung sebuah laporan portal berbahasa Inggeris yang mendakwa beliau ditahan Suruhanjaya Pencegahan Rasuah Malaysia (SPRM) semalam berhubung satu siasatan kes salah guna kuasa Prasarana Malaysia Berhad (Prasarana).

Bekas Pengerusi Prasarana itu ketika dihubungi tidak mahu mengulas berhubung isu tersebut dan memberitahu beliau sibuk dengan urusan di pejabat Pengarah Pilihan Raya UMNO di PWTC.

“Saya ada urusan di pejabat pilihan raya di PWTC,” katanya ringkas selepas dihubungi Agenda Daily.

Terdahulu, portal mesra pembangkang, The Vibes awal hari ini melaporkan Pengarah Pilihan Raya UMNO itu ditahan atas dua tuduhan salah guna kuasa.

Menurut portal itu, Tajuddin ditahan selepas hadir untuk sesi soal siasat di Ibu Pejabat SPRM di Putrajaya tengah hari semalam, tetapi dibebaskan dengan jaminan mulut pada sebelah petang.

Portal berkenaan berkata, Tajuddin sepatutnya dituduh di mahkamah semalam, tetapi SPRM masih menunggu arahan lanjut dari Pejabat Peguam Negara.

Agenda Daily tidak dapat memastikan kesahihan berita berkenaan, namun sedang mendapatkan pengesahan daripada SPRM.

Kelmarin Kementerian Kewangan memecat Tajuddin daripada jawatan Pengerusi Prasarana selepas tular tingkah laku tidak bersesuaian beliau dalam mengendalikan sidang media nahas dua tren Transit Aliran Ringan (LRT) di ibu negara pada Selasa.

Agenda Daily juga melaporkan berhubung kemewahan rumah ibarat ‘istana’ milik Tajuddin yang sedang diubahsuai dan tular dalam media sosial.


Jangan marah, terima hakikat Ismail Sabri perlukan ramai penasihat disisinya

Terimalah hakikat bahawa Perdana Menteri Datuk Seri Ismail Sabri Yaakob memerlukan ramai penasihat untuk membantunya mentadbir negara.

Semalam ramai yang terkejut dengan laporan tentang perlantikan Pengerusi UMNO Kedah, Jamil Khir Baharom sebagai penasihat agama kepada Perdana Menteri, Ismail Sabri Yaakob.

Dengan perlantikan ini bermakna Ismail Sabri kini mempunyai tiga penasihat khas – kesihatan, undang-undang serta hak asasi manusia dan agama.

Dilaporkan lagi, belanja setiap penasihat khas itu adalah sebanyak RM50 ribu sebulan, termasuk untuk gaji beberapa kakitangan.

Bermakna, untuk tiga penasihat khas itu, kerajaan membelanjakan sebanyak RM150 sebulan, walhal peranan mereka adalah bertindih dengan menteri-menteri sedia ada dalam portfolio berkaitan.

Maka itu, ramai yang mempertikaikan untuk apa penasihat khas itu dilantik, sedangkan sudah ada menteri kesihatan, menteri menjaga undang-undang dan menteri hal-ehwal agama.

Dalam kes penasihat khas undang-undang yang dilantiknya, selain sudah ada menteri yang menjaga undang-undang dan Peguam Negara, Ismail Sabri sendiri seorang yang berlatarbelakangkan guaman sebelum itu.

Jadi, untuk apa penasihat khas berkaitan undang-undang dilantiknya?

Begitu juga dengan penasihat khas agama, bersama menteri agama yang sudah sedia ada, malah Pas sebagai parti agama juga ada bersama-sama dalam kerajaan, adakah kehadiran Jamil Khir untuk menjadikan Perdana Menteri lebih alim dan warak serta menjadikan dasar kerajaan lebih Islamik selepas ini?

Selain perlantikan itu difahami adalah untuk Ismail Sabri memberi gaji, jawatan serta habuan kepada kawan-kawannya dalam UMNO, beliau sendiri sebenarnya amat memerlukan penasihat-penasihat khas tersebut di sisinya.

Walaupun sudah ada barisan menteri kabinet dan puluhan pegawai lagi di sekelilingnya atas kedudukannya sebagai Perdana Menteri, semua itu ternyata masih tidak mencukupi baginya.

Sebab utama beliau memerlukan ramai penasihat khas ialah kerana Ismail Sabri, jika diteliti rekodnya sebagai menteri atau pemimpin UMNO sebelum ini, beliau adalah seorang yang diketahui memiliki kemampuan amat terhad dan bukanlah seorang yang dikenali dengan ada sesuatu kejayaan pernah diciptanya.

Hang Tuah bukan, Hang Jebat pun bukan – beliau lebih kurang seperti wujudnya Hang Lekiu, Hang Lekir dan Hang Kasturi saja.

Maknanya, beliau bukanlah orang penting dalam senarai kepimpinan UMNO, jauh sekali pernah mencipta rekod kejayaan atau ada sesuatu perkara yang boleh dikaitkan dengannya.

Kalau dalam PRU14 pada 2018 lalu, BN tidak hilang kuasa, malah dapat mengekalkan kuasanya, belum tentu Ismail Sabri berpeluang menang Naib Presiden UMNO dalam pemilihan parti yang diadakan selepas kekalahan itu.

Sebagaimana beliau berjaya menjadi Naib Presiden UMNO banyak disebabkan oleh faktor nasib, kemenjadiannya sebagai Perdana Menteri juga lebih kerana nasib.

Jika BN tidak kalah PRU14 atau kalau Hishammuddin Hussein turut bertanding pada pemilihan UMNO 2018 itu, Ismail Sabri barangkali bukan Perdana Menteri ketika ini.

Dengan kemampuan dan kewibawaannya sebagai pemimpin diketahui amat terhad itu, Mara Digital yang merupakan idea kecilnya itu pun gagal digerakkan untuk membuahkan kejayaan.

Lantaran memiliki kemampuan dan keupayaan yang terhad juga, sudah tentulah beliau memerlukan ramai penasihat khas di sekelilingnya untuk menampakkan dirinya kelihatan lebih berkemampuan.

Tidak mustahil selepas ini beberapa lagi penasihat khas akan dilantiknya, mungkin mengikut portfolio setiap kementerian atau keghairahannya kepada perkara-perkara tertentu yang berkaitan dengan peranannya sebagai Perdana Menteri.

Mungkin selepas ini ada penasihat khas politik, budaya, bukan Melayu, pertanian, komunikasi, berkaitan Asean dan macam-macam lagi akan dilantiknya.

Lagi banyak perlantikan bermakna lagi banyak wang rakyat diperlukannya untuk membayar gaji-gaji mereka itu.

Itulah hakikatnya, tidak perlu kita marah atau bising-bising kerana inilah beban nyata yang rakyat terpaksa tanggung entah sampai bila lantaran memiliki seorang Perdana Menteri yang terhad kemampuannya.

Tapi kuasa kita sebagai rakyat masih ada untuk menamatkan semua itu

Shahbudin Husin
Pembaca Agenda Daily

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Najib masuk hospital, alami pendarahan usus: Laporan

Datuk Seri Najib Razak yang sedang menjalani hukuman penjara 12 tahun di Penjara Kajang kini dirawat di hospital, lapor Astro Awani petang tadi.

Portal itu memetik seorang pembantu kepada bekas perdana menteri yang tidak dinamakan, mengesahkan Najib dimasukkan ke hospital baru-baru ini, tanpa mendedahkan sebab dirawat.

“Ya keadaan Datuk Seri stabil dan beliau sedang menjalani semua siasatan perubatan yang diperlukan,” kata pegawai berkenaan.

Satu lagi portal berita Media Variasi melaporkan Najib, 69, sedang menjalani rawatan di Hospital Kuala Lumpur (HKL) kerana mengalami pendarahan usus.

“Buat masa ini tidak diketahui sama ada dia akan terus menerima rawatan di HKL atau kembali ke penjara,” lapor Media Varisasi memetik sumber yang tidak dinamakan yang dikatakan rapat dengan Najib sebagai berkata.

Ia memetik sumber yang sama mengatakan bahawa sel penjara Najib di Penjara Kajang jauh dari tempat tahanan lain, dan dikatakan tidak mempunyai kemudahan untuk menyokong kesihatan Najib berbanding Penjara Sungai Buloh di mana Ketua Pembangkang Datuk Seri Anwar Ibrahim dipenjarakan sebelum ini.

Menurut sumber itu, tiada ‘plug’ elektrik untuk memasang alat pernafasan bagi Ahli Parlimen Pekan semasa dia tidur dan hanya kipas yang dihidupkan sepanjang masa.

“Penjara Kajang tidak mempunyai kemudahan untuk menampung keperluan perubatannya. Pada bila-bila masa, Najib berasa sakit dan nyawanya terancam.

“Pegawai penjara telah diarahkan untuk memberikan layanan yang sama kepada bekas perdana menteri seperti yang diberikan kepada banduan lain,” kata sumber itu.

Najib dipenjarakan sejak 23 Ogos apabila panel lima hakim Mahkamah Persekutuan mengekalkan sabitan dan hukuman penjara 12 tahun serta denda RM210 juta kerana menyelewengkan RM42 juta dana milik SRC International Sdn Bhd, yang diputuskan Mahkamah Tinggi pada Julai 2020.

Najib juga menghadapi empat lagi perbicaraan jenayah berkaitan skandal kewangan 1MDB, termasuk dua yang masih belum bermula.

Najib telah beberapa kali dibawa keluar dari penjara untuk menghadiri dua perbicaraan jenayah yang sedang berjalan; yang pertama pada 25 Ogos bagi kes penyelewengan RM2.28 bilion daripada 1MDB, dan keesokan harinya untuk menyambung semula dakwaan dia mengubah laporan audit ketua juruaudit negara ke atas 1MDB.

Dia dijadual kembali ke Mahkamah Tinggi esok untuk meneruskan perbicaraan utama 1MDB.


Harga sawit negara jatuh terendah dalam 15 bulan, permintaan terjejas

Niaga hadapan minyak sawit Malaysia mencecah paras terendah baharu dalam 15 bulan, meneruskan kerugian untuk sesi kelima berturut-turut apabila kebimbangan kemelesetan global menjejaskan permintaan dalam pasaran minyak boleh dimakan.

Agensi berita Reuters melaporkan, kontrak penanda aras minyak sawit bagi penghantaran Disember di Bursa Malaysia Derivatives susut 5.08 peratus kepada RM3,344 satu tan menjelang rehat tengah hari.

Terdahulu pada sesi itu, ia susut kepada RM3,326, paras terendah sejak 18 Jun 2021.

Kontrak itu telah merosot 14 peratus setakat ini dalam tempoh lima hari.

Memandangkan harga melepasi bawah paras RM3,430, peniaga bertindak menjual pegangan mereka, kata peniaga di sini.

“Kegawatan global dalam pasaran tenaga dan saham menambahkan lagi tekanan jualan dalam bahagian minyak boleh dimakan.

“Pasaran saham Asia jatuh, apabila kos pinjaman yang meningkat menambahkan lagi kebimbangan terhadap kemelesetan global, mendorong pelabur ke dalam dolar lindung nilai selamat dan menghukum mata wang di seluruh rantau ini,” katanya menurut BH.

Harga minyak jatuh lebih satu peratus, ditekan oleh pengukuhan dolar Amerika Syarikat (AS) dan peningkatan simpanan minyak mentah yang mengimbangi sokongan daripada pengurangan pengeluaran AS yang disebabkan oleh Taufan Ian.

Kontrak minyak kacang soya paling aktif di Dalian jatuh 0.52 peratus, manakala kontrak minyak sawitnya susut 1.08 peratus.

Harga minyak kacang soya di Chicago Board of Trade merosot 1.22 peratus.

Minyak sawit dipengaruhi oleh pergerakan harga dalam minyak berkaitan kerana mereka bersaing untuk mendapatkan bahagian dalam pasaran minyak sayuran global, manakala minyak mentah yang lebih lemah menjadikan minyak sawit kurang menarik sebagai bahan mentah bahan api bio.

Minyak sawit mungkin menguji semula paras sokongan pada RM3,427 satu tan, penembusan di bawah paras itu boleh membuka laluan ke arah julat RM3,288 hingga RM3,360, kata Penganalisis Teknikal Reuters, Wang Tao.

Eksport produk minyak sawit Malaysia untuk 1 hingga 25 September meningkat antara 18.6 peratus dan 20.9 peratus berbanding angka sebulan lalu, kata juru ukur kargo.


Mahkamah arah remaja bunuh suami dipenjara ganti hukuman gantung

Seorang remaja perempuan terlepas hukuman gantung apabila Mahkamah Tinggi Muar mengarahkannya dipenjara pada satu tempoh sehingga mendapat pengampunan Sultan Johor selepas didapati bersalah membunuh suaminya, lima tahun lepas.

Pesuruhjaya Kehakiman Awang Armadajaya Awang Mahmud membuat keputusan ke atas remaja yang kini berusia 22 tahun tersebut selepas mendapati pihak pembelaan gagal menimbulkan keraguan munasabah terhadap kes pendakwaan, lapor Bernama.

Mengikut pertuduhan, remaja yang ketika itu berusia 17 tahun didakwa membunuh suaminya, Mohd Firdaus Md Sallehuddin, 28, di sebuah rumah di Jalan Indah 6, Taman Pertama Indah, Sungai Abong, di sini, kira-kira pukul 1.30 tengah hari, 14 Okt 2017.

Remaja berkenaan didakwa mengikut Seksyen 302 Kanun Keseksaan.

Bagaimanapun, Awang Armadajaya dalam penghakimannya berkata, seseorang di bawah umur tidak boleh dikenakan hukuman mati, tetapi boleh dipenjara sehingga mendapat perkenan Sultan Johor.

“Oleh kerana pada tarikh kejadian kamu berusia 17 tahun 11 bulan dan 10 hari maka kamu ditakrifkan sebagai kanak-kanak di bawah Akta Kanak-Kanak 2001. Kamu tidak boleh dijatuhkan hukuman mati. Kamu dijatuhkan hukuman di atas kehendak dan ihsan Sultan Johor sehingga satu masa yang ditetapkan. Kamu boleh merayu kepada Lembaga Pengampunan dan Sultan Johor untuk sebarang peringanan hukuman.

“Jika kamu dewasa saya terpaksa jatuhkan hukuman mati. Bersyukur kepada Allah kamu terselamat daripada hukuman mati. Saya doakan supaya kehidupan kamu selepas ini menjadi lebih baik, jadi orang bermanfaat, berguna kepada masyarakat dan keluarga. Saya sudah mendengar rayuan peguam kamu yang mana kehidupan kamu penuh dengan dukacita,” katanya.

Berdasarkan fakta kes, pesalah menikam suaminya menggunakan pisau pemotong sayur di bahagian dada di kediaman milik majikan suaminya yang bekerja sebagai pembantu kedai menjual ayam di sebuah pasar dan kejadian itu berlaku selepas kira-kira lima bulan mereka mendirikan rumah tangga.

Sepanjang perbicaraan yang berlangsung sejak 2017, tujuh saksi pendakwaan dan dua saksi pembelaan iaitu pesalah serta bapa angkat dipanggil memberi keterangan.

Pendakwaan dikendalikan Timbalan Pendakwa Raya Muhammad Azfar Mahmod dan Mustaqim Sukarno manakala peguam Yoong How Kiat mewakili tertuduh.


Fungsi TPM lebih tinggi daripada Agong? Dr Mahathir sindir Zahid

Apakah fungsi Timbalan Perdana Menteri (TPM) lebih tinggi daripada Yang di-Pertuan Agong? Soal bekas Perdana Menteri Malaysia dua kali, Tun Dr Mahathir Mohamad, hari ini (30 Disember 2022).

Beliau memetik Artikel 33A Perlembagaan Persekutuan yang menyatakan “Yang di-Pertuan Agong hendaklah terhenti menjalankan fungsi Yang di-Pertuan Agong jika dipertuduh atas suatu kesalahan”.

“Saya membelek Perlembagaan Persekutuan, tiba-tiba saya dapati perbezaan dalam peruntukan di bawah Artikel 33A. Bacaannya seperti berikut: “Yang di-Pertuan Agong hendaklah terhenti menjalankan fungsi Yang di-Pertuan Agong jika dipertuduh atas suatu kesalahan”.

“Jelas sekali bahawa dengan hanya didakwa dengan kesalahan sudah dianggap serius hinggakan individu seperti YDP Agong terhenti fungsi-fungsi sebagai YDP Agong.

“Ia tidak menyebut perlu didapati bersalah terdahulu maka fungsi Baginda terhenti. Dengan hanya didakwa sudah jelas bahawa perlembagaan menetapkan terhentinya fungsi Baginda,” katanya dalam satu kenyataan di Facebook beliau.

Tanpa menyebut sesiapa, Dr Mahathir dipercayai merujuk sindirannya kepada Presiden UMNO Datuk Seri Ahmad Zahid Hamidi yang dilantik sebagai TPM, tetapi masih berhadapan puluhan tuduhan jenayah, termasuk rasuah, pecah amanah dan pengubahan wang haram.

“Sekarang bagaimana pula dengan jawatan yang lebih rendah seperti Timbalan Perdana Menteri. Dia sudah didakwa dengan 40 pertuduhan. Namun dia masih dilantik sebagai TPM dan masih menjawat jawatan itu.

“Apakah fungsi TPM lebih tinggi hinggakan dia dilayan lebih tinggi berbanding YDP Agong? Ada keperluan bagi Reformasi di sini, pada fikiran saya.

“Takpalah, saya akan jaga cucu sekarang. Lupakan saja perkara ini,” sindir beliau lagi.

Untuk rekod, Mahkamah Tinggi Kuala Lumpur telah memerintahkan Zahid membela diri terhadap 47 tuduhan rasuah, pecah amanah dan pengubahan wang haram dana Yayasan Akalbudi.

Bagi 12 pertuduhan pecah amanah, Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Semalam pula, pihak pendakwaan memfailkan petisyen rayuan terhadap keputusan Mahkamah Tinggi Shah Alam membebaskan Zahid berhubung kes Sistem Visa Luar Negara (VLN) dan pusat sehenti, pada 23 September lalu.

Media melaporkan petisyen itu menyenaraikan 15 alasan mengapa Mahkamah Rayuan perlu membatalkan pembebasan Zahid dan mengarahkannya untuk membela diri atas pertuduhan berkenaan.

Zahid yang juga Pengerusi Barisan Nasional (BN) itu dibebaskan daripada 40 pertuduhan menerima rasuah daripada sebuah syarikat untuk menyambung kontrak berkaitan sistem VLN dan pusat sehenti di China.


MB Kedah ziarah Allahyarham Salahuddin di hospital

Menteri Besar Kedah, Datuk Seri Muhammad Sanusi Md Nor menziarah jenazah Allahyarham Datuk Seri Salahuddin Ayub di Hospital Sultanah Bahiyah (HSB), sebentar tadi.

Beliau dilihat tiba di lobi hospital dengan berkopiah putih.

Melalui hantaran di Facebooknya, Muhammad Sanusi mendoakan agar roh Allahyarham ditempatkan dalam kalangan orang yang beriman dan beramal soleh.

Allahyarham Salahuddin yang merupakan Menteri Perdagangan Dalam Negeri dan Kos Sara Hidup disahkan meninggal dunia jam 9.23 malam, hari ini oleh anaknya, Siti Fatihah.

Allahyarham menjalani pembedahan akibat pendarahan otak, pagi semalam.

Sementara itu, setiausaha akhbarnya, Syakirin Husnal dalam satu kenyataan memaklumkan jenazah Allahyarham sedang diuruskan untuk dihantar pulang ke rumah ibu Allahyarham di Kampung Serkat (Kopi Tenggek), Tanjung Piai, Johor.


Indonesia pindahkan pesakit Covid-19 ke Arab Saudi

Kementerian Pertahanan Indonesia memaklumkan seorang warganegara Arab Saudi yang dijangkiti Covid-19 di Jakarta telah dihantar pulang ke Riyadh.

Proses penghantaran pulang pesakit tersebut dibuat atas arahan Putera Mahkota Mohammed bin Salman.

Pesawat perubatan udara itu mendarat di Riyadh setelah hampir 18 jam perjalanan dan ini merupakan penerbangan yang mengambil masa terpanjang untuk sampai ke destinasi kerana membawa pesakit yang dijangkiti Covid-19 ke Arab Saudi.

Penerbangan ini diiringi dua kru udara yang bertugas dan dilengkapi dengan semua langkah pencegahan bagi wabak Covid-19.

Kementerian turut memaklumkan, awal tahun ini, terdapat sebuah pesawat perubatan udara yang juga telah membawa lebih dari 90 pesakit yang dijangkiti Covid-19.

Setakat ini pesawat perubatan udara Aitu sudah melakukan lebih 1,600 penerbangan membawa pesakit dalam dan luar negara. – Agensi


Kenyataan penuh Pejabat Perdana Menteri berhubung isu pemansuhan ordinan-ordinan darurat

Merujuk kepada kenyataan yang dikeluarkan oleh Istana Negara hari ini, Kerajaan ingin menjunjung kasih di atas titah penghargaan yang dizahirkan oleh KDYMM Seri Paduka Baginda Yang di-Pertuan Agong kepada Kerajaan kerana telah melaksanakan Mesyuarat Khas Parlimen yang bermula pada 26 Julai 2021.

Kerajaan sentiasa menjunjung titah pandangan KDYMM Seri Paduka Baginda Yang di-Pertuan Agong dan Raja-Raja Melayu sepertimana yang dizahirkan susulan Perbincangan Khas Raja-Raja Melayu pada 16 Jun 2021 yang antara lain menekankan bahawa darurat tidak perlu disambung selepas 1 Ogos 2021 dan perlunya Parlimen bersidang secepat mungkin.

Berdasarkan titah pandangan ini, Kerajaan telah memutuskan untuk mengadakan Mesyuarat Khas Parlimen bermula 26 Julai 2021. Sebagai persediaan Mesyuarat Khas Parlimen ini, Jemaah Menteri pada 21 Julai 2021 telah mengadakan perbincangan yang teliti dan mengambil
ketetapan-ketetapan seperti berikut:

Pertama, Mesyuarat Khas Parlimen diadakan setelah mendapat perkenan KDYMM Seri Paduka Baginda Yang di-Pertuan Agong;

Kedua, Jemaah Menteri tidak akan menasihati KDYMM Seri Paduka Baginda Yang di-Pertuan Agong untuk membuat Proklamasi Darurat
baharu setelah darurat sedia ada tamat pada 1 Ogos 2021; dan

Ketiga, oleh kerana darurat tidak akan disambung, Jemaah Menteri memutuskan untuk menasihati KDYMM Seri Paduka Baginda Yang diPertuan Agong untuk membatalkan semua ordinan darurat yang dimasyhurkan oleh Seri Paduka Baginda Tuanku sepanjang tempoh
darurat berkuatkuasa.

Susulan ketetapan-ketetapan ini, Pejabat Perdana Menteri pada 22 Julai 2021 telah menerima deraf Ordinan Darurat (Pembatalan) 2021 yang disediakan oleh Jabatan Peguam Negara. Ordinan ini memperuntukkan semua ordinan darurat yang dimasyhurkan oleh KDYMM Seri Paduka Baginda Yang di-Pertuan Agong dibatalkan berkuatkuasa pada 21 Julai 2021.

Pada 23 Julai 2021, Perdana Menteri telah mengutuskan warkah kepada KDYMM Seri Paduka Baginda Yang di-Pertuan Agong untuk menyembah maklum nasihat Jemaah Menteri supaya ordinan-ordinan darurat berkenaan dibatalkan dan memohon limpah perkenan Seri Paduka Baginda Tuanku mengenainya.

Pejabat ini mengambil maklum sebagaimana yang dizahirkan di dalam kenyataan media Istana Negara hari ini, KDYMM Seri Paduka Baginda Yang di-Pertuan Agong sedia maklum bahawa Seri Paduka Baginda Tuanku perlu menerima dan bertindak mengikut nasihat Jemaah Menteri seperti yang terkandung dalam Perkara 40 Perlembagaan Persekutuan.

Perkara 40 (1) memperuntukkan:
Pada menjalankan fungsinya di bawah Perlembagaan ini atau undang-undang persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan ini; tetapi Yang di-Pertuan Agong berhak, atas permintaannya, untuk mendapat apa-apa maklumat berkenaan dengan pemerintahan Persekutuan yang boleh didapati oleh Jemaah Menteri.

Manakala Perkara 40 (1A) pula memperuntukkan:
Pada menjalankan fungsinya di bawah Perlembagaan ini atau undang-undang persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu.

Susulan itu, KDYMM Seri Paduka Baginda Yang di-Pertuan Agong pada 24 Julai 2021, telah menitahkan Menteri Di Jabatan Perdana Menteri (Parlimen dan Undang-Undang) dan Peguam Negara menghadap untuk memberikan penjelasan terperinci mengenai nasihat tersebut.

Apabila Mesyuarat Khas Dewan Rakyat bermula pada 26 Julai 2021, semua Ordinan Darurat telah dibentang (laid) di atas meja Dewan Rakyat selaras dengan peruntukan Perkara 150 (3) Perlembagaan Persekutuan.

Namun, Ahli-Ahli Parlimen pembangkang telah mendesak supaya Dewan Rakyat mengungkaikan ordinan darurat yang telah dimasyhurkan oleh KDYMM Seri Paduka Baginda Yang di-Pertuan Agong. Susulan itu, Menteri Di Jabatan Perdana Menteri (Parlimen dan Undang-Undang) sebagai Menteri yang bertanggungjawab dalam hal ehwal undang-undang telah memaklumkan kepada Ahli-Ahli Dewan Rakyat bahawa kerajaan, iaitu Jemaah Menteri, telah membuat keputusan untuk membatalkan ordinan-ordinan darurat berkenaan.

Ini adalah suatu kenyataan fakta yang bertujuan memaklumkan kepada Dewan Rakyat keadaan sebenarnya secara telus.

Pemakluman oleh Menteri Di Jabatan Perdana Menteri (Parlimen dan Undang-Undang) telah menimbulkan persoalan mengenai status
perkenan KDYMM Seri Paduka Baginda Yang di-Pertuan Agong ke atas Ordinan Darurat (Pembatalan) 2021. Oleh itu, Perdana Menteri dan
Peguam Negara telah memohon menghadap KDYMM Seri Paduka Baginda Yang di-Pertuan Agong pada 27 Julai 2021 pukul 12.00
tengahari untuk menjelaskan kedudukannya.

Pada sesi menghadap ini, Perdana Menteri telah sekali lagi memberikan nasihat Jemaah Menteri mengenai pembatalan ordinan-ordinan darurat tersebut serta membuat penjelasan atas kekeliruan yang cuba ditimbulkan oleh pembangkang dalam sidang Dewan Rakyat.

Perdana Menteri juga telah menyembah maklum pandangan Kerajaan bahawa kesemua ordinan darurat tersebut tidak perlu diungkaikan oleh Parlimen memandangkan Jemaah Menteri telah pun menasihati KDYMM Seri Paduka Baginda Yang di-Pertuan Agong untuk membatalkannya.

Di samping itu, sidang Parlimen yang berlangsung adalah Mesyuarat Khas yang diadakan di bawah Peraturan Mesyuarat 11 (3) Peraturan
Mesyuarat Dewan Rakyat yang agendanya adalah penerangan menteri dan tiada sebarang usul untuk mengungkai ordinan darurat.

Oleh sebab itu, Jemaah Menteri telah memutuskan untuk menasihati KDYMM Seri Paduka Baginda Yang di-Pertuan Agong untuk membatalkan ordinan darurat sebelum Mesyuarat Khas Parlimen bermula.

Kerajaan berpandangan semua tindakan yang diambil ini adalah teratur dan selaras dengan peruntukan undang-undang dan Perlembagaan
Persekutuan.

Perdana Menteri menekankan bahawa dalam menjalankan tugas dan tanggungjawab beliau, adalah penting untuk beliau bertindak mengikut lunas undang-undang dan perlembagaan. Justeru, beliau menasihatkan rakyat supaya sentiasa bertenang dan insyaAllah isu ini akan dapat diselesaikan mengikut lunas undang-undang dan perlembagaan.

Pejabat Perdana Menteri
Putrajaya
29 Julai 2021


Tak perlu RCI banjir Baling

Tiada keperluan untuk menubuhkan Suruhanjaya Siasatan Diraja (RCI) bagi melihat isu banjir dan fenomena kepala air di Baling, Kedah baru-baru ini, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau berkata sebaliknya, perkara lebih penting adalah melihat aspek penguatkuasaan undang-undang sedia ada.

Katanya RCI juga tidak mempunyai kuasa tertentu tetapi hanya mampu mengemukakan cadangan untuk pertimbangan kerajaan.

“RCI tiada kuasa menangkap (pesalah) tetapi hanya buat cadangan dan siasatan mereka biasanya akan memakan masa enam ke tujuh bulan untuk kemuka rumusan dan laporan yang akan dibentang di Parlimen.

“Akhirnya laporan mereka itu akan kembali ke jemaah Menteri untuk memilih apa daripada cadangan itu yang mahu dilaksanakan,” katanya kepada pemberita selepas majlis simbolik penyerahan lembu korban bagi Parlimen Santubong di sini hari ini.

Dalam kejadian kira-kira jam 4 petang Isnin lepas, banjir dan fenomena kepala air di Baling, Kedah mengakibatkan tiga nyawa terkorban dan lebih 1,400 penduduk dipindahkan ke tiga pusat pemindahan selain 15 rumah musnah dihanyutkan arus deras.

Wan Junaidi berkata isu utama yang harus dilihat dalam isu banjir di Baling adalah peranan penguat kuasa dalam menjalankan tugas mereka.

“Persoalan kini ialah bagaimana perkara ini boleh berlaku di depan mata kita sendiri, tidak mungkin kita tidak tahu. Di mana letaknya pegawai perhutanan dan pihak penguat kuasa lain. Ini isu bagaimana pihak penguat kuasa menguatkuasakan undang-undang sedia ada. Jangat ada memihak,” katanya.

Sementara itu, mengulas mengenai cadangan agar satu sidang khas Parlimen diadakan bagi membincangkan isu harga barang, Wan Junaidi berkata perkara itu tidak perlu.

Jelasnya ini kerana persidangan Dewan Rakyat sememangnya akan bermula 18 Julai ini dan Ahli Parlimen boleh mengemukakan sebarang usul semasa persidangan itu.

“Satu persidangan khas (Parlimen) juga akan menelan belanja besar di mana setiap ahli Parlimen dan pegawai perlu dipanggil.

“Pada persidangan (18 Julai nanti) Ahli Parlimen boleh bawa usul dan terserah pada Speaker untuk pertimbangkan,” katanya. – Bernama


Permohonan Najib dapatkan dokumen kes 1MDB didengar 20 Mei

Mahkamah Tinggi Kuala Lumpur hari ini menetapkan 20 Mei untuk mendengar permohonan Datuk Seri Najib Razak bagi mendapatkan perintah mahkamah, menuntut pihak pendakwaan mengemukakan beberapa penyata perbankan dan dokumen lain kepada pasukan pembelaannya, dalam perbicaraan kes 1Malaysia Development Berhad (1MDB) membabitkan dana RM2.3 bilion.

Timbalan Pendakwa Raya Mohamad Mustaffa P Kunyalam berkata, tarikh itu ditetapkan Hakim Collin Lawrence Sequerah ketika sebutan kes hari ini.

“Mahkamah memerintahkan pendakwaan memfailkan jawapan mereka kepada afidavit Najib pada 26 April dan mereka (Najib) perlu memfailkan jawapan kepada afidavit pendakwaan pada 5 Mei,” katanya.

Mahkamah turut memerintahkan kedua-dua pihak memfailkan hujahan bertulis pada 17 Mei.

Rabu lalu, pasukan pembelaan diketuai Tan Sri Muhammad Shafee Abdullah memfailkan notis usul, antara lain mendakwa dokumen itu berada di tangan pihak pendakwaan, atau entiti lain.

Dalam afidavit yang disahkan oleh Najib, bagi menyokong permohonannya, beliau berkata, dokumen itu penting dan mempunyai kaitan kepada perbicaraan 1MDB kerana ia tidak ditampilkan kepada pasukan pembelaan sebelum kes bermula.

Menurut afidavit itu, Najib mendakwa beberapa penyata dan dokumen itu mempunyai kaitan dengan syarikat berkenaan, yang dipercayai turut membabitkan ahli perniagaan dalam buruan Low Taek Jho atau dikenali sebagai Jho Low dan keluarga bekas Gabenor Bank Negara Malaysia (BNM), Tan Sri Dr Zeti Akhtar Aziz.

Menurut notis usul itu, antara dokumen yang dimohon daripada pihak pendakwaan adalah penyata akaun bagi Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd, dan Central Holdings Ltd.

Selain penyata bank, Najib juga memohon sijil ‘incumbency’, deklarasi identiti pemilik benefisial syarikat, daftar anggota, daftar pengarah serta surat-menyurat antara bank dan syarikat itu mengenai urus niaganya, termasuk e-mel, pemindahan telegraf, borang pengiriman wang, laporan transaksi, pesanan pembayaran, nasihat kredit dan memo bank.

Permohonan itu menuntut pendedahan dokumen-dokumen daripada Suruhanjaya Pencegahan Rasuah Malaysia (SPRM) dan BNM atau mana-mana entiti lain yang memiliki dokumen berkenaan.


Pilih siapa? Si cantik atau si…

Mahu pilih siapa? Itu yang berlegar dalam kalangan akar umbi penyokong Pakatan Harapan (PH) apabila muncul desas-desus berhubung ‘perebutan’ kerusi Dewan Undangan Negeri (DUN) Layang-Layang antara DAP dan PKR, sejak beberapa hari lalu.

DAP ingin meletakkan si cantik manis mereka – Marina Ibrahim – yang juga Penolong Setiausaha Publisiti DAP Johor, dan pada masa sama Anwar Ibrahim pula mahu meletakkan anak murid baharunya, Maszlee Malik, yang juga bekas Ahli Parlimen Bersatu dan kini menyertai PKR.

Maszlee yang dikatakan menjadi sandaran PH sebagai Menteri Besar sekiranya gabungan AMANAH, DAP dan PKR itu menang majoriti PRN Johor sehingga kini belum bersuara mengenai kerusi yang hendak ditandinginya.

Timbalan Pengerusi PKR Johor, Jimmy Puah, dilapor mengesahkan parti itu sedang menimbang untuk meletakkan Ahli Parlimen Simpang Renggam sebagai calon di Layang-Layang kerana kerusi itu adalah salah satu daripada dua DUN di bawah Parlimen berkenaan.

Namun, tidak boleh diketepikan kemunculan Marina berusia 35 tahun yang ibarat selebriti itu mampu menarik pengundi, khususnya golongan muda seawal 18 tahun, walaupun orang Melayu tidak serius menyokong DAP.

Pada Pilihan Raya Umum Ke-14 (PRU14) lalu, kerusi DUN Layang-Layang dimenangi calon BN, Onn Hafiz Ghazi dengan majoriti 364 undi mengalahkan calon PKR dan PAS.

PKR ketika itu meletakkan Murugan Muthu Samy memperoleh 7,085 undi, dan Mohd Jubri Selamat (PAS) mendapat 1,339 undi, manakala Onn sendiri sebanyak 7,449 undi.

Bagi PRN Johor tidak lama lagi, DAP akan bertanding 16 kerusi, berbanding 14 yang ditandingi pada PRU14 yang kesemuanya mereka menang.

Naib Pengerusi DAP Johor, Sheikh Umar Ali walaupun enggan mendedahkan dua kerusi tambahan itu, tidak menolak kemungkinan parti berkenaan akan mengetengahkan lebih ramai calon muda pada PRN Johor.

“DAP akan meletakkan lebih banyak calon muda sejajar hasrat itu yang mahu mengetengahkan idea dan nafas baharu dalam tampuk kepimpinan kerajaan negeri Johor.

“Sama ada muka baharu, calon sedia ada kekal atau berpindah kawasan masih dalam perbincangan. Perkara ini akan diputuskan di peringkat jawatankuasa sebelum diputuskan oleh kepimpinan parti.

“Mungkin ada kita meletakkan lebih ramai calon Melayu dan calon muda sejajar nafas baharu politik negara dengan pelaksanaan Undi18. Namun tunggu dahulu pengumuman oleh kepimpinan parti,” katanya seperti dilapor Utusan.


Pendawaian bocor punca tiga beradik kena renjatan elektrik

Polis mengesahkan kematian tiga beradik di Kampung Bendang Surau, dekat Morak, Tumpat hari ini (19 Disember 2022) akibat renjatan elektrik susulan berlaku kebocoran pendawaian.

Kesemua mangsa berusia 27 hingga 33 tahun meninggal dunia di tempat kejadian dan dibawa ke Hospital Tumpat untuk bedah siasat.

Mereka ialah Nurul Syazwani Mohd Nadzir, 33, Nurul Sakinah dan Nurul Fatihah, 27.

Ketua Polis Kelantan, Datuk Muhamad Zaki Harun berkata, ketika kejadian jam 12.40 tengah hari tadi, ketiga-tiga mangsa dikatakan sedang berjalan kaki mengharungi air banjir melalui hadapan sebuah rumah.

“Tiba-tiba seorang mangsa dipercayai tergelincir dan terpegang tiang rumah sebelum terkena renjatan elektrik.

“Kedua-dua kakak cuba membantu dan turut terkena renjatan elektrik itu. Ketiga-tiga adik beradik itu meninggal dunia di tempat kejadian.

“Susulan itu, Tenaga Nasional Berhad (TNB) sudah dimaklumkan untuk tindakan memutuskan bekalan elektrik di tempat kejadian dan tindakan lanjut,” katanya pada sidang media di sini, hari ini.

Beliau berkata, siasatan di lokasi kejadian mendapati depan rumah mengalami banjir lebih kurang setinggi 6 inci.

“Bagaimanapun siasatan lanjut masih dalam siasatan dan kes diklasifikasikan sebagai mati mengejut,” katanya.


Isu usul tiada pertandingan, Zahid kata kuasa menteri adalah muktamad

Susulan kontroversi tular surat Jabatan Pendaftaran Pertubuhan Malaysia (RoS), Datuk Seri Ahmad Zahid Hamidi berkata kuasa menteri adalah muktamad dan tidak perlu dipertikaikan.

Presiden UMNO itu berkata tidak perlu dipertikaikan lagi berhubung isu keabsahan usul tambahan jawatan Presiden dan Timbalan Presiden tidak dipertandingkan, ia selepas kenyataan Menteri Dalam Negeri Datuk Seri Saifuddin Nasution menggunakan kuasanya untuk mengecualikan tindakan terhadap parti itu semalam.

“Tugas Jabatan Pendaftaran Pertubuhan Malaysia (RoS) adalah untuk menjaga kepentingan ahli mana-mana badan yang berdaftar dengan RoS, dan kepentingan ahli itu mengikut sebagai mana yang termaktub dalam perlembagaan.

“Maka dalam hal ini kuasa menteri adalah kuasa muktamad untuk menentukan keabsahan Perhimpunan Agung UMNO 2022,” katanya dipetik laporan Bernama malam tadi.

Zahid semalam berucap semasa sesi pengenalan calon pemilihan UMNO di Kota Kinabalu, Sabah.

Saifuddin semalam dilaporkan berkata KDN memutuskan untuk memberi pengecualian daripada pematuhan Seksyen 13(1)(c)(iv) Akta Pertubuhan 1966 (Akta 832) kepada UMNO berhubung keputusan usul tambahan tidak mempertandingkan jawatan Presiden dan Timbalan Presiden pada pemilihan parti tahun ini.

Saifuddin berkata pihaknya telah merujuk kepada Perlembagaan dan Peraturan-Peraturan Persidangan UMNO mengenai usul tambahan itu dan memberi pengecualian berdasarkan Seksyen 70 Akta 832.

Bagaimanapun, pertikaian timbul susulan pendedahan surat awal RoS dihantar kepada UMNO yang sememangnya memutuskan bahawa keputusan dibuat semasa Perhimpunan Agung 2022 lalu untuk tidak mempertandingkan pemilihan Presiden dan Timbalan Presiden adalah tidak sah.

Malah, seorang Ahli Parlimen Arau, Datuk Seri Shahidan Kassim mahu mengemukakan usul tergempar di Dewan Rakyat esok berkait surat yang didakwa daripada RoS mengenai pemilihan UMNO.

Menurutnya usul tergempar itu akan dikemuka mengikut Peraturan Mesyuarat 18(1) bagi menuntut Kementerian Dalam Negeri (KDN) memberi penjelasan mengenai kesahihan kandungan surat tersebut.


Bukan alasan Covid-19 untuk halalkan pelacuran

Kerajaan bimbang ada kalangan wanita yang memilih jalan pintas menjadi pelacur untuk hidup yang lebih selesa dan mewah dalam keadaan pandemik Covid-19 sekarang.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, dalam keadaan sekarang normalisasi kegiatan pelacuran sebagai satu profesion hanya akan membuka pintu maksiat seluas-luasnya.

Katanya, wujud ancaman keselamatan, keganasan seksual serta risiko terhadap penyakit berjangkit kepada mereka yang terbabit dalam industri pelacuran.

“Sektor pelacuran adalah dibina di atas prinsip eksploitasi wanita, maka mengiktiraf ia sebagai satu profesion hanyalah akan menguntungkan sindiket-sindiket pelacuran dan pelanggan. Ia sama sekali tidak menepati takrifan memelihara hak asasi wanita.

“Oleh itu, saya ingin menyeru kepada semua pihak agar menghormati kedudukan undang-undang di Malaysia yang menjadikan pelacuran sebagai satu kesalahan jenayah.

“Undang-undang tersebut digubal tidak lain dan tidak bukan adalah untuk mengangkat kedudukan dan martabat golongan wanita bagi menjaga salah satu daripada Maqasid Syariah,” katanya.

Ahmad Marzuk berkata, jika ada wanita yang memilih menjadi pelacur atas faktor ekonomi dan kemiskinan sekalipun, ia tidak boleh dijadikan alasan untuk kita ‘menghalalkan’ pelacuran.

“Pada masa ini pihak kerajaan dan badan-badan bukan kerajaan telah banyak menyediakan bantuan dan kelas kemahiran percuma khusus untuk golongan wanita menjana pendapatan yang halal dan meningkatkan taraf ekonomi mereka,” katanya.


PRU15 selewat-lewatnya Julai 2022

Perdana Menteri Tan Sri Muhyiddin Yassin hari ini berjanji Pilihan Raya Umum Ke-15 (PRU15) akan diadakan selewat-lewatnya pada penghujung Julai tahun depan.

Bagaimanapun, beliau berkata PRU15 itu akan diadakan bergantung kepada situasi pandemik Covid-19 yang sedang melanda negara ketika ini.

“Saya tidak berhasrat untuk terus berpaut pada dahan kuasa.

“Dalam keadaan ini, adalah wajar mandat dipulangkan semula kepada rakyat untuk memilih kerajaan yang baharu apabila tiba masa yang lebih sesuai.

“Justeru, bergantung kepada situasi pandemik, saya membuat akujanji bahawa pilihanraya umum ke lima belas akan diadakan selewat-lewatnya pada penghujung bulan Julai tahun hadapan,” katanya ketika menyampaikan pengumuman khas secara langsung hari ini.

Pada awal pengumuma itu, Perdana Menteri berkata Malaysia dijangka mencapai kadar vaksinasi 100 peratus populasi dewasa dan 80 peratus populasi keseluruhan pada bulan Oktober tahun ini, iaitu dalam jangkamasa dua bulan akan datang.

“Pada masa itu, insya-Allah, kes-kes Covid-19 akan mencatatkan penurunan yang ketara dan menjadi lebih terkawal.

“Apabila negara kita telah pulih daripada wabak ini, saya percaya bukan sahaja kita semua dapat kembali kepada kehidupan biasa, tetapi dapat bersama-sama membawa semula negara kita ke mercu kejayaan dan kegemilangan,” katanya.